title: Porin Ilmailukerho

text: Porin Ilmailukerho kouluttaa lennokkiharrastajia, purjelentäjiä ja moottorilentäjiä. Kerhon käytössä on seitsemän purjelentokonetta, joista kaksi on kaksipaikkaista. Moottorilentokoneita on neljä. Kerho sai 9.4.2011 käyttöönsä nelipaikkaisen komposiittirakenteisen, Austro Engine E-4A -dieselmoottorilla varustetun Diamond DA 40 NG -moottorilentokoneen, rekisteritunnus OH-DDA. Ilmailukerhossa rakennettu PIK-15 Hinu -moottorilentokone OH-YHG valmistui keväällä 2008. Kerholla on ennestään toinenkin Hinu, vuonna 1969 valmistunut PIK-15 OH-YHE.


title: Haponlahden kanava

text: Haponlahden kanava on kanava, joka kulkee Oravinkannaksen poikki. Kanava yhdistää toisiinsa Saimaan Joutenveden ja Haukiveden. Se lyhentää Savonlinnan ja Joensuun välistä vesitietä 35 kilometriä verrattuna Tappuvirran kautta kiertävään väylään.


title: Haponlahden kanava

text: Kanava rakennettiin, kun vanha, jo 1800-luvun puolivälissä käytössä ollut Oravin avokanava kävi nippu-uitolle liian pieneksi. Haponlahden kanava valmistui vuonna 1960 ja myöhemmin se ruopattiin syväväyläksi.


title: Haponlahden kanava

text: Kanava on 1,8 kilometriä pitkä. Aluksen leveys on maksimissaan 12,6 metriä ja syväys 4,2 metriä, maston korkeus 13,6 metriä. Haponlahden nykyistä siltaa on suunniteltu korvattavan rakentamalla nykyisen sillan itäpuolelle 24,5 m korkea silta.


title: Fort Smith

text: Fort Smith on Yhdysvaltain keskilännessä sijaitsevan Arkansas'n osavaltion toiseksi suurin kaupunki. Sen pinta-ala on 137,1 km² (vettä 6,7 km²) ja asukasluku 80 268 (2000). Asukkaista 77 % on valkoisia, 8,5 % mustia, 9 % latinoja ja 4,5 % aasialaisia.


title: Fort Smith

text: Kaupunki on perustettu vuonna 1817. Se vaurioitui pahoin suuressa tornadossa 21. huhtikuuta 1996ja korjaustyöt veivät viisi vuotta, jossain osissa kaupunkia jopa pitempään.


title: Pimeän pyöveli

text: Pimeän pyöveli on Ilkka Remeksen kirjoittama nuorille suunnattu jännitysromaani, joka julkaistiin vuonna 2005.


title: Pimeän pyöveli

text: Porvoolaiset Aaro, 14, ja Niko, 18, pyörittävät laitonta ketjukirjebisnestä sähköpostin kautta. Eräänä päivänä he saavat kiristyskirjeen tuntemattomalta henkilöltä, jossa vaaditaan maksamaan kaksituhatta euroa tai kiristäjä ilmiantaa pojat poliisille. Pojat tapaavat kiristäjän eli Marco Harjun Helsingissä ja antavat rahat hänelle. Hetkeä myöhemmin he päättävät hankkia rahat takaisin.


title: Pimeän pyöveli

text: Kiristäjä osoittautuu vain Suomen välittäjäksi suuremmassa huumekaupassa, jota johtaa sveitsiläinen Antonio Mendel Genevenjärveltä käsin. Mendelin alaisena toimii Suomessa ryhmä kokeneita miehiä, jotka hoitavat operaatio Pimeän pyöveliä.


title: Pimeän pyöveli

text: Pimeän pyöveli on myös elokuvaprojekti. Se on peiteoperaatio huumelastin salakuljetukselle Kotkassa. Vaikka pojat saavat ketjukirjebisneksestä jopa 400 euroa päivässä, silti Niko värväytyi elokuvaan 2 000 euron takaisin saamiseksi.


title: Pimeän pyöveli

text: Kotkassa Aaro tajuaa, että kuvausryhmän työskentely on epätavallisen huonoa. Hän alkaa epäillä kuvausryhmää huijareiksi. Pojat seuraavat autoa, joka kuljettaa mukanaan laivasta saatua lastia. Se ajaa kalatehtaalle Venäjän rajan lähelle, jossa "purkitetaan" huumeita säilyketölkkeihin. Siellä pojat luulevat kyseessä olevan rahanväärennös, ja he lähtevät seuraamaan autoa, joka ajaa Norjan Lappiin Skibotniin. Miehet, joita Aaro ja Niko seuraavat, yöpyvät motelli Saanassa, jonne myös pojat menevät.


title: Pimeän pyöveli

text: Matkalla Skibotniin Aaro ja Niko lähestyvät Norjan rajaa. Aaro jää pois kyydistä ja Niko ajaa tulliin. Niko jää kiinni huumeiden salakuljetuksesta, kun he olivat ottaneet huumepurkin rikollisilta. Kirjan lopussa salakuljettajat kaappaavat Aaron Norjan Lapissa. He lähtevät lentämään helikopterilla öljynporauslautalle tankkaamaan, jossa kuitenkin Aaro karkaa ja hälyttää apua. Lautan johtaja soittaa poliisit paikalle ja salakuljettajat jäävät kiinni.


title: Manado

text: Manado eli Menado on kaupunki Indonesiassa. Se sijaitsee Sulawesin saarella ja on Pohjois-Sulawesin provinssin pääkaupunki. Kaupunki sijaitsee Manadonlahden rannikolla ja on vuoristoisen alueen ympäröimä. Kaupungin asukasluku on noin 430 000. Manadon kaupungissa ja sen läheisyydessä puhutaan manadonmalaijia, joka on läheistä sukua sekä malaijille että indonesialle.


title: Meroë

text: Meroë on muinainen kaupunki nykyisen Sudanin alueella. Kaupungin rauniot sijaitsevat Niilin itärannalla noin 6,4 kilometriä Kabūshīyahista pohjoiseen.


title: Meroë

text: Meroë oli Kušin valtakunnan eteläinen hallintokeskus noin vuodesta 750 eaa. alkaen. Valtakunnan pääkaupunki siitä tuli noin 590 eaa. kun aiempi pääkaupunki Napata ryöstettiin. Muinaisen Egyptin 25. dynastia vetäytyi luultavasti kaupunkiin vuoden 656 eaa. jälkeen. Meroë kukoisti Kušin pääkaupunkina ja selviytyi esimerkiksi roomalaisten maahantunkeutumiselta. Lopulta kaupunki sortui aksumilaisten hyökkäyksissä 320-lukuun jaa. mennessä.


title: Meroë

text: Meroëssa aloitettiin arkeologiset kaivaukset 1902. Kaupungista on löydetty satamalaituri, palatseja ja Amonin suuri temppeli.


title: Bawean

text: Bawean on Indonesiaan kuuluva saari Jaavanmerellä. Se sijaitsee noin kaksisataa kilometriä Surabayan kaupungista, Jaavalta pohjoiseen. Saaren asukasluku on noin 65 000. Asukkaista suurin osa asuu saaren pääkaupungissa, Sangkapurassa. Loput asuvat pienemmissä kylissä, joita on ympäri saarta. Saaren kieli on virallisesti indonesia, mutta monet asukkaat puhuvat saaren alkuperäistä murretta, joka on läheistä sukua maduralle. Saarella elää kotoperäinen hirvieläinlaji, baweanhirvi, jota ei tavata missään muualla.


title: Kauppakeskus Kapteeni

text: Kauppakeskus Kapteeni on Oulussa Oulunsalon kaupunginosassa, samannimisen entisen kunnan alueella sijaitseva kauppakeskus.


title: Kauppakeskus Kapteeni

text: Se avattiin vuonna 2005. Keskuksen on suunnitellut arkkitehtitoimisto Arkkitehdit Tommila Oy. Keskus sijaitsee vilkkaasti liikennöidyn Lentokentäntien ja Karhuojantien risteyksen lähettyvillä noin kilometrin päässä Oulun lentoasemalta. Vuonna 2014 siellä oli 16 liikettä sekä Oulun kaupunginkirjastoon kuuluva Oulunsalon sivukirjasto.


title: Beeld

text: Beeld on Etelä-Afrikan tasavallassa julkaistava sanomalehti, joka perustettiin vuonna 1974. Lehden uutiset ovat afrikaansiksi ja se on Etelä-Afrikan suurin afrikaansinkielinen sanomalehti. Lehden slogan on "Jou wêreld, Jou koerant" ("Sinun maailmasi, sinun sanomalehtesi").


title: Pine Bluff

text: Pine Bluff on Yhdysvaltain keskilännessä sijaitsevan Arkansas'n osavaltion kuudenneksi suurin kaupunki. Sen pinta-ala on 121,3 km² (vettä 3,2 km²) ja asukasluku 55 085 (). Asukkaista 32% on valkoisia ja 66% mustia. Kaupunki on perustettu vuonna 1819 ja siellä sijaitsee yksi Yhdysvaltain vanhentuneiden kemiallisten aseiden varastoista.


title: Sjarhei Lištvan

text: Sjarhei Mikalajevitš Lištvan (, , s. 5. marraskuuta 1970) on valkovenäläinen kreikkalais-roomalaisen tyylin painija.


title: Sjarhei Lištvan

text: Lištvan on harrastanut painia vuodesta 1979 lähtien. Hän on 188 senttimetriä pitkä ja painaa 101 kilogrammaa. Seuratasolla hän edustaa Minskin Dynamoa. Hänen parhaimmat saavutuksensa ovat kolme Euroopan mestaruutta. Lisäksi hän on voittanut monia himmeämpiä arvokisamitaleita.


title: Sudbury-kraatteri

text:
Sudbury-kraatteri on Ontariossa, Kanadassa oleva suuri, ainakin 200–250 km:n läpimittainen meteoriittikraatteri,
jonka ikä on 1,85 miljardia eli 1850 miljoonaa vuotta (tarkkuudella +-50 Mvs). Kraatteri sijaitsee paikassa pohj 46° 36' länt 81° 11'.
Kraatterista näkyy enää vain pieni osa; geologiset tapahtumat ovat hävittäneet siitä suuren osan pois, mikä on tyypillistä hyvin vanhoille kraattereille. Sudburyssä suli 31000 km kiveä, mutta Jukatanin Chicxulub-törmäyksessä liitukauden lopulla vain 16000 km.


title: Aleksandr Medved

text: Aleksandr Vasiljevitš Medved (s. 16. syyskuuta 1937) on valkovenäläinen entinen vapaapainija. Aktiiviaikoinaan hän edusti Neuvostoliittoa.


title: Aleksandr Medved

text: Medved aloitti painin harrastamisen vuonna 1957. Hän voitti uransa aikana kolme olympiakultaa, seitsemän maailmanmestaruutta ja kolme Euroopan mestaruutta. Seuratasolla hän edusti Burevestnik Minskiä. Medved vannoi tuomareiden valan 1980 Moskovan olympialaisten avajaisissa.


title: Simon Affleck

text: Simon Affleck eli Simo Hurtta (noin 1660 Narva – 9. toukokuuta 1725 Pielisjärvi) oli ruotsalainen Suomessa toiminut veronvuokraaja eli arrendaattori, joka muistetaan suomalaisessa kansanperinteessä säälimättömänä ja julmana. Hän keräsi veroja kruunulta vuokraamassaan Pielisjärven pitäjässä eli nykyisen Lieksan seudulla, jossa häntä vastaan nousi useita talonpoikien kapinaliikkeitä.


title: Simon Affleck

text: Affleckin suku oli alkujaan Skotlannista ja asettunut Ruotsin valtakuntaan 1600-luvulla. Hän varttui Inkerinmaalla, jossa hänen isänsä toimi kielenkääntäjänä. Suuren reduktion jälkeen 1680-luvulla Ruotsin kruunu ulkoisti veronkannon useilla valtiolle palautuneilla alueilla – varsinkin harvaan asutulla syrjäseudulla – jolloin yksityiset saattoivat vuokrata tietyn alueen verotuksen normaalin verokertymän suuruista vuokraa vastaan. Veronvuokraajat saivat myös tilanhallintaoikeuden alueillaan, mikä merkitsi muun muassa oikeutta karkottaa talonpoikia ja säännöstellä maanviljelystä. He saattoivat myös ruveta kantamaan ylimääräisiä veroja. Affleck työskenteli 1680-luvulta alkaen Pielisjärven veronvuokraaja Salomon Ehnbergin veronperijänä, jolloin hänestä tuli jo alueen asukkaiden vihaama. Ehnbergin jälkeen Affleck ryhtyi itse alueen veronvuokraajaksi vuodesta 1695 alkaen.


title: Simon Affleck

text: Jo Ehnbergin aikana Pielisjärven talonpojat yrittivät valittaa kohtelustaan esivallalle, mutta tuloksetta. Affleckin aikana tilanne paheni entisestään, sillä 1696–1697 koettiin paha katoaika ja nälänhätä eli niin sanotut suuret kuolonvuodet, mutta Affleck yritti silti periä verot talonpojilta täysimääräisinä helpotuksia antamatta. Hänen saapuessaan syksyllä 1696 pitämään verollepanoa Haapajärvelle (nyk. Valtimo) kiivastuneet talonpojat karkottivat hänen virkamiehensä väkivalloin. Palatessaan vuoden kuluttua samaan kylään hän joutui kahteen aseelliseen väijytykseen, joista kuitenkin selviytyi lievin vammoin. Joulukuussa 1697 talonpojat ryöstivät Nurmeksen hovin ja yrittivät hyökätä myös Lieksan hoviin, jota Affleck kuitenkin puolusti 14 miehen kanssa. Saatuaan avukseen sotaväen osaston hän vangitutti pääkapinoitsijat, joista kymmenen tuomittiin kuolemaan ja vietiin Käkisalmeen teloitettaviksi. Heidän valituksensa veronvuokraajien toiminnasta kuitenkin kuultiin ja asiaa päätettiin tutkia.


title: Simon Affleck

text: Suuren Pohjan sodan alettua vuonna 1700 Affleck määrättiin pitäjänluutnantiksi ja hän kunnosti Lieksan linnoituksen. Alueella vallitsi omin luvin venäläisten kanssa tehty rajarauha, kunnes uuden katotalven 1708–1709 aikana Affleckiin tyytymättömät talonpojat tekivät ryöstöretken Venäjän puolelle yllyttääkseen venäläiset vuorostaan ryöstämään Affleckin hovit. Kun näin ei heti tapahtunut, talonpojat aloittivat 1710 uuden kapinan. Affleck pelastui jälleen täpärästi väijytyksestä ja pakeni Lieksaan. Venäläisten pian saapuessa talonpojat vannoivat – Affleckia vihaavan Pielisen rovasti Herkepaeuksen kannustamina – uskollisuutta Venäjän keisarille ja ryöstivät uudelleen Nurmeksen hovin. Affleck valtasi sen pian takaisin 30 sotilaan kanssa, mutta ei voinut enää liikkua turvallisesti pitäjänsä alueella, varsinkaan sotilaidensa lähdettyä. Isonvihan aikana venäläiset polttivat hänen Turunkorvan kartanonsa ja veivät hänen vaimonsa ja seitsemän lastaan vangeiksi.


title: Simon Affleck

text: Affleck palasi vielä rauhan tultua, mutta hänen otteensa ei ollut enää entisellään, sillä veronvuokraajien oikeudet oli rajoitettu enää pelkkään varsinaiseen veronkantoon. Perimätiedon mukaan Affleck olisi kuollut tekemällä itsemurhan ampumalla Lieksanjoen lossilla vuonna 1725.


title: Simon Affleck

text: Tapani Löfving toimi Simo Affleckin palveluksessa vuodesta 1708 tammikuuhun 1711. Löfving hoiti Suorlahden kartanoa Kiteellä.


title: Simon Affleck

text: Kansan syvästi vihaamasta Affleckista on säilynyt Itä-Suomessa suuri määrä perimätietoa ja tarinoita, joissa kuvaillaan mielikuvituksekkaasti hänen säälimättömyyttään, häijyyttään ja intoaan julmasti simputtaa ja nöyryyttää kansaa. Näillä Simo Hurtta -kertomuksilla ei liene juuri yhteyttä todelliseen historiaan. Tarinoissa esiintyy myös monta versiota hänen väkivaltaisesta kuolemastaan kostonhimoisten talonpoikien käsissä: yhden mukaan hänet kivitettiin kuoliaaksi, toisen mukaan haudattiin kiviröykkiön alle ja jätettiin sinne. Nimi Simo Hurtta tuli siitä, että Affleckin sanottiin pitäneen suurta koiraa.


title: Simon Affleck

text: Affleck on esiintynyt useasti kaunokirjallisuuden aiheena. Eino Leino kirjoitti hänestä runoelman "Simo Hurtta", joka ilmestyi kahdessa osassa 1904 ja 1919, sekä 5-näytöksisen historiallisen näytelmän "Simo Hurtta" (1908). Kirjailija Onni Palaste on kirjoittanut hänestä kolmessa romaanissaan: "Simo Hurtta" (1978), "Simo Hurtta ja Anna" (1982) sekä "Simo Hurtta ja isoviha" (1983). Mauri Sariola kirjoitti hänestä vuonna 2002 kirjana julkaistun jatkokertomuksen "Simo Hurtta ja kultainen pikari".


title: Simon Affleck

text: Eino Leinon näytelmän pohjalta valmistui myös 1940 Jäger Filmi Oy:n tuottama ja Roland af Hällströmin ohjaama elokuva "Simo Hurtta", jossa nimiroolia esitti Santeri Karilo. Tauno Pylkkänen on säveltänyt vuonna 1948 kantaesitetyn oopperan "Simo Hurtta".


title: Simon Affleck

text: Poiketa ry toteutti Simo Hurtasta kertovan "Hurtta"-nimisen monitaiteellisen esityksen Joensuun Ilosaaressa helmikuussa 2010. Esitystä varten laguuniin rakennettiin luminen katsomo, ja esitys tapahtui jäällä.


title: The Freethinker

text: The Freethinker on brittiläinen sekulaarihumanistinen aikakauslehti, jonka perusti G. W. Foote vuonna 1881. Se on maailman vanhin edelleen ilmestyvä niin sanottua vapaa-ajattelua kannattava julkaisu. Lehden päätoimittaja on vuodesta 1998 ollut Barry Duke.


title: The Freethinker

text: Lehden linja on aina ollut ateistinen ja uskonnonvastainen. Vaikka lehti on ollut suurimman osan historiastaan läheisessä yhteydessä National Secular Societyyn (NSS:n puheenjohtajat ja pääsihteerit ovat usein toimineet "Freethinkerin" päätoimittajina), lehti on itsenäinen eikä ole koskaan ollut NSS:n julkaisema.


title: The Freethinker

text: Osaksi "The Freethinker" -lehdessä joulunumerossa 1882 julkaistujen uskonnonvastaisten pilapiirrosten vuoksi Foote tuomittiin jumalanpilkasta vuoden vankeuteen ja pakkotyöhön.


title: The Freethinker

text: "The Freethinker" -lehden päätoimittajat vuodesta 1881 alkaen:


title: Aerobiologia

text: Aerobiologia on biologian osa-alue, joka tutkii kaikkea ilmavirtausten mukana passiivisena lentävää eloperäistä materiaa kuten bakteereita, sieni-itiöitä, pieniä hyönteisiä ja siitepölyä. Tunnetuin käytännön sovellus ovat allergisille suunnatut siitepölyennusteet, joita Suomessa tekee Turun yliopiston aerobiologian tutkimusryhmä.


title: Aerobiologia

text: Aerobiologialla on yhteyksiä lääketieteeseen sekä ilmatieteeseen.


title: Tiibetinterrieri

text: Tiibetinterrieri on Tiibetistä kotoisin oleva koirarotu. Ensimmäiset tämän rodun edustajat kulkeutuivat Isoon-Britanniaan 1920-luvulla. Rotu ei ole nimensä mukaan terrieri, vaan se on alkujaan vahti-, paimen- ja seurakoira.


title: Tiibetinterrieri

text: Tiibetinterrierin tulisi olla kohtuullisen vankkarakenteinen, keskikokoinen, pitkäkarvainen ja ääriviivoiltaan neliömäinen koira olematta kuitenkaan raskas. Se liikkuu kevyesti, pitkällä ja maatapeittävällä askeleella ja luo liikkeessä vauhdikkaan, vetreän mielikuvan yhtä aikaa arvokkaasti ja leikkisästi.


title: Tiibetinterrieri

text: Turkki on pitkä, kaksikerroksinen, kohtuullisen laskeutuva ja paksu. Tiibetinterrierin väreinä sallitaan periaatteessa kaikki muut lukuun ottamatta suklaan- ja maksanruskeita turkkeja, jotka ovat hylkääviä virheitä. Yleisimmin tiibetinterrieri on musta, valkoinen, harmaa, savun- tai kermanvärinen. Se voi olla myös kaksi- tai kolmivärinen sekoitus edellä mainittuja värejä. Turkin hoidoksi riittää säännöllinen pesu ja harjaus.


title: Tiibetinterrieri

text: Tiibetinterrierin häntä kaartuu selän päälle tuoden pitkät ja näyttävät häntäkarvat esiin. Raajat ovat vahvat ja rinta tyylikäs, myös varsin vahva. Korvat ovat V:n muotoiset ja riippuvat.


title: Tiibetinterrieri

text: Urosten ja narttujen väliset erot näkyvät lähinnä koirien koossa, uros on yleensä narttua hieman suurempi. Uroksen turkki myös kasvaa hieman pidemmäksi kuin nartun.


title: Tiibetinterrieri

text: Tiibetinterrieri on hyväluonteinen, vilkas ja jossain määrin myös miellyttämishaluinen rotu. Se on aina valpas ja rohkea koira ollen samalla älykäs ja omistajalleen uskollinen.


title: Tiibetinterrieri

text: Nykypäivänä tiibetinterrieri on lähinnä seurakoira, jonka kanssa harrastetaan paljon näyttelyitä. Usein se nauttii huomion keskipisteenä olosta ja paistattelusta ollen tyylikäs ja itseään esiintuova koira. Yhdistettynä ulkoiseen tyylikkääseen olemukseensa tiibetinterrieri onkin usein menestyvä näyttelykoira, jota on helppo pitää matkassa mukana pitkilläkin matkoilla.


title: Tiibetinterrieri

text: Näyttelytoiminnan ulkopuolella tiibetinterrierejä voi tavata myös agility- ja tokokentiltä. Miellyttämishaluisena ja vilkkaana koirana molemmat lajit sopivat tibbelle loistavasti, vaikkakin joskus itsenäinen, itsepäinenkin tiibetinterrieri saattaa vaatia kouluttajaltaan hieman huumorintajua.


title: Tiibetinterrieri

text: Tiibetinterrierin varhainen historia on hämärän peitossa, mutta ilmeisesti se on hyvin vanha rotu, jota on kasvatettu Tiibetin luostareissa. Koirien uskottiin tuovan onnea, eikä niitä koskaan myyty, mutta joskus niitä annettiin lahjaksi kiitollisuuden osoituksena. Vaikka rotua ilmeisesti käytettiin myös vahti- ja paimenkoirana, oli se jo varhain arvostettu seurakoira.


title: Tiibetinterrieri

text: Rodun löytäjä, tri Agnes Greig sai ensimmäisen tiibetinterrierinsä, Buntin, lahjaksi tyytyväiseltä asiakkaaltaan vuonna 1922 Intian Kanpurissa. Koiraharrastajana tohtori Greig halusi tietää mikä tämä pieni karvainen koira oli alkujaan, ja otti yhteyttä Intian Kennelklubiin. Siellä Bunti arvioitiin ja todettiin, että se ei ole Lhassa Terrier ("lhasa apso"), mutta annettiin ohjeeksi etsiä samantyyppinen uros ja jalostaa kolme sukupolvea. Kun kolme sukupolvea oli saatettu maailmaan, tuomarit päättivät, että koirien täytyy olla tiibetiläisiä Pyhiä Koiria (the Holy Dogs of Tibet), ja päätettiin antaa nimeksi tiibetinterrieri – englantilaiset tuomarit päättivät, että koska koirat ovat terrierin kokoisia ja vähän samannäköisiä, niin ne saavat nimekseen tiibetinterrieri.


title: Tiibetinterrieri

text: Ensimmäinen tiibetinterrieri tuotiin Englantiin vuonna 1926. Tosin aikaisemmin oli tuotu jokunen Lhassa Terrier -tyyppinen koira Englantiin. Ensimmäisen tiibetinterrierin Suomeen toi Duginin perhe Ruotsista. Koira oli Ch Slättängs Chrysantemum, josta tuli myös Suomen ensimmäinen valio. Rodun kasvatustyön Suomessa aloitti ensimmäisenä vapaaherratar Eva Wrede av Rabbelugn -kennel 1960-luvulla, jonka kantanarttu Slättängs Dorinda tuli myös Ruotsista. Pian sen jälkeen vapaaherratar Wrede tuotti maahan uroksen, joka jätti suuren vaikutuksen suomalaiseen tiibetinterrierikasvatukseen – Ch Dordsche vom Gaurisankar.


title: Tiibetinterrieri

text: Tiibetinterrierin sukulaisiin kuuluvat muun muassa lhasa apso ja tiibetinspanieli.


title: Aga Khan

text: Aga Khan on perinnöllinen arvonimi, joka kuuluu ismailiittišiiojen nizari-lahkon imaamille eli hengelliselle johtajalle. Etymologisesti nimike yhdistää turkkilaisen sotilasarvon "agha" ja turkkilaisten ja mongolien käyttämän johtajan arvonimen kaani.


title: Aga Khan

text: Ensimmäisenä arvonimen antoi Aga Hasan Ali Shahille Persian šaahi Fath Ali vuonna 1818.


title: Aga Khan

text: Tällä hetkellä arvonimi on sen neljännellä kantajalla:


title: God Bless Our Homeland Ghana

text: God Bless Our Homeland Ghana (”Jumala siunatkoon kotimaatamme Ghanaa”) on Ghanan kansallislaulu. Laulun on säveltänyt ja sanoittanut Philip Gbeho. Laulu julistettiin kansallislauluksi Ghanan itsenäistyttyä vuonna 1957. Laulun sanoja muokattiin sotilasvallankaappauksen jälkeen vuonna 1966.


title: Milhouse Van Houten

text: Milhouse Mussolini Van Houten on kuvitteellinen hahmo animaatiosarjassa "Simpsonit". Hän on koululainen ja Bart Simpsonin paras ystävä. Milhousen ääninäyttelijä on Pamela Hayden.


title: Milhouse Van Houten

text: Milhouse on Van Houtenin perheen ainoa lapsi. Kaikkien perheenjäsentensä tavoin Milhousella on suuri nenä, siniset hiukset ja kulmakarvat sekä paksulinssiset silmälasit. Milhouse on yleensä kuvattu hieman lapsellisena, herkkäuskoisena, heikkona ja huono-onnisena. Hän kärsii erilaisista yliherkkyyksistä ja toistuvasta kiusaamisesta, mutta pääsee Bartin kanssa mukaan kaikenlaiseen uskallettuun hauskanpitoon.


title: Milhouse Van Houten

text: Milhouse on "Simpsonien" vanhimpia sivuhahmoja, sillä hän juontaa juurensa jo "The Tracey Ullman Show’n" lyhytfilmien ajalta, vaikka ei esiintynytkään itse lyhytfilmeissä. Hahmon ensiesiintyminen oli ensimmäisessä "Simpsonien" hahmoja käyttäneessä Butterfinger-patukan tv-mainoksessa, joka nähtiin joulukuussa 1988. Varsinaisissa "Simpsoneissa" Milhouse on ollut 1. tuotantokauden ensimmäisestä jaksosta ”Joulurauha” alkaen.


title: Milhouse Van Houten

text: Milhousen etunimi on luultavasti väännös entisen Yhdysvaltain presidentin Richard Nixonin toisesta etunimestä Milhous. Milhousen harvoin käytetty toinen nimi Mussolini on viittaus Italian historiallisen diktaattorin Benito Mussolinin sukunimeen.


title: Milhouse Van Houten

text: Milhouse on kymmenvuotias ja hän on Springfieldin ala-asteella samalla Edna Krabappelin opettamalla neljännellä luokalla kuin Bart Simpson. Bart ja Milhouse ovat parhaat kaverit ja viettävät suuren osan vapaa-ajastaan yhdessä. Bart on kaksikon johtava osapuoli ja Milhouse hänen helposti johdateltava apurinsa. Bart on uskalias ja suosittu muiden lasten keskuudessa, kun taas Milhouse on naiivi, arka, epävarma ja ikäisekseen hieman epäkypsä. Milhouse esimerkiksi ei uskalla oma-aloitteisesti rikkoa mitään sääntöjä ja katselee mielellään ikäistään nuoremmille lapsille suunnattuja lastenohjelmia. Milhousen äidin Luannin mielestä Bartin seuralla on huono vaikutus Milhouseen, kun taas Bartin vanhemmat Homer ja Marge Simpson pitävät moniongelmaista Milhousea rasittavana.


title: Milhouse Van Houten

text: Milhouse on heiveröinen ja saa helposti astma- ja allergiakohtauksia. Eräässä jaksossa paljastuu, että hän on allerginen normaalille maidolle ja jopa omille kyynelilleen. Jos poikien puuhat johtavat mihin tahansa onnettomuuteen tai vastoinkäymiseen, sen uhrina on aina huono-onninen Milhouse. "The Simpsons Movie" -elokuvassa hän nielaisi vahingossa oman astmapiippunsa ja meinasi tukehtua siihen. Joidenkin jaksojen mukaan Milhouse on yökastelija.


title: Milhouse Van Houten

text: Muut kuin Bart (ja välillä Bartkin) pitävät Milhousea nynnynä, joten hän on koulukiusattu ja jatkuvasti kiusaajien kuten Nelsonin, Jimbon, Dolphin ja Kearneyn kohteena. Osana Bartin jengiä Milhouse on toisaalta monesti samassa porukassa Nelsonin kanssa. Ulkoisen olemuksensa vuoksi Milhousea kutsutaan joskus myös nörtiksi, vaikka hänen kiinnostuksenkohteensa lienevätkin pääosin samat kuin Bartilla. Milhousen isä Kirk Van Houten kuvataan usein turhautuneena ja alakuloisena ”luuserina” ja nämä ominaisuudet näyttävät periytyneen Milhouselle.


title: Milhouse Van Houten

text: Milhouse on ihastunut Bartin pikkusiskoon Lisa Simpsoniin, mutta ei saa tunteilleen juurikaan vastakaikua. Joskus Lisa on lähinnä säälistä saattanut esimerkiksi tanssia Milhousen kanssa. Eräiden jaksojen mukaan Lisa ei kunnioita Milhousea, koska Milhouse yrittää jatkuvasti miellyttää häntä nöyristelevällä käytöksellä; osoituksena selkärangattomuudestaan Milhouse jopa suostui toimittamaan Lisan rakkauskirjeen Nelsonille (8. kauden jaksossa ”Lisa ja Nelson”).


title: Milhouse Van Houten

text: "Simpsonien" alkutunnuksessa Milhouse soittaa koulun orkesterissa jotain vaskipuhallinta, mahdollisesti torvea tai trumpettia, mutta tätä ei ole koskaan nähty itse sarjassa.


title: Milhouse Van Houten

text: Milhousen vanhemmat erosivat 8. kauden jaksossa ”Milhouse, avioeron uhri” ja huoltajuus annettiin annettiin hänen äidilleen Luannille. Tämän jälkeen Kirkillä ja Luannilla oli tapana käyttää Milhousea pelinappulana riidoissaan. Esimerkiksi Kirk yritti lahjoa häntä pitämään enemmän isästään kuin äidistään. Milhousen vanhemmat palasivat takaisin yhteen 19. kauden jaksossa ”Pojasta mieheksi”, mutta riitaisa asetelma on pääosin jatkunut samana sen jälkeenkin.


title: Milhouse Van Houten

text: Milhousella on sukujuuria ainakin Hollannissa, Italiassa ja Tanskassa. Hänen Italiassa asuva isoäitinsä opetti hänet puhumaan täydellistä italiaa, vaikkakin lähinnä pieksämiseen perustuneilla opetusmetodeilla, mikä paljastui 17. kauden jaksossa ”Italiaa aloittelijoille”. Sukunimen perusteella hollantilaiset sukujuuret tulevat Milhousen isän puolelta.


title: Milhouse Van Houten

text: Milhouse on muutaman kerran onnistunut saavuttamaan suosiota tyttöjen parissa. 3. kauden jaksossa ”Kuin Romea ja Julia” Milhousen ja hänen uuden luokkatoverinsa Samantha Stankyn välille kehittyi romanssi, mikä teki Bartin mustasukkaiseksi. Suhde ei kestänyt kauan, sillä Samanthan isä ei hyväksynyt heidän seurusteluaan ja lähetti tyttärensä katoliseen tyttökouluun. Jaksossa ”Pojasta mieheksi” Milhousen vanhempien luultiin kuolleen onnettomuudessa, jolloin hänestä tuli hetkeksi surun karaisema salaperäinen ulkopuolinen. Tämän seurauksena Lisa ja muut koulun tytöistä ihastuivat häneen, mutta masennuksensa takia Milhouse ei kyennyt nauttimaan suosiostaan. Vaikka Lisa ei normaalisti välitä Milhousesta, hän tuli mustasukkaiseksi nähdessään Milhousen toisen tytön kanssa jaksossa ”Italiaa aloittelijoille” ja myöhemmin 22. kauden jaksossa ”Saksikäsi-Homer”, jossa Lisan häiriköinti tuhosi Milhousen suhteen Taffy-nimisen tytön kanssa. Lisäksi 13. kauden jaksossa ”Mitä Bart tahtoo?” Rainier Wolfcastlen tytär Greta Wolfcastle seurusteli Milhousen kanssa, mutta vain saadakseen Bartin mustasukkaiseksi.


title: Milhouse Van Houten

text: Milhousesta oli tulla elokuvatähti 7. kauden jaksossa ”Lapsitähti”, jossa hänet valittiin "Radioaktiivinen mies" -supersankarielokuvaan esittämään pääsankarin apuria Laskeumapoikaa, mutta elokuva ei koskaan valmistunut.


title: Milhouse Van Houten

text: Joidenkin uudempien tuotantokausien tulevaisuuteen sijoittuvien jaksojen (muun muassa 23. kauden jakson ”Joulukortti tulevaisuudesta”) mukaan Milhouse olisi aikuisena naimisissa Lisa Simpsonin kanssa ja heillä olisi lapsiakin, mutta heidän avioliittoaan ei ole kuvattu kovinkaan onnellisena.


title: Seymour Skinner

text: Seymour Skinner on kuvitteellinen hahmo animaatiosarjassa "Simpsonit". Hän on Springfieldin ala-asteen rehtori, luonteeltaan naiivi ja hyväuskoinen tosikko, joka asuu edelleen yhdessä ylihuolehtivan äitinsä Agnesin kanssa. Skinnerin ääninäyttelijä on Harry Shearer.


title: Seymour Skinner

text: Sotilastaustainen Skinner uskoo kuriin, mutta on toisaalta myös alati hermoileva ja naurettavan pehmeäluonteinen mies. Hän on täysin äitinsä komenneltavissa, jatkuvasti oppilaiden pilkan kohteena ja hännystelee epätoivoisesti esimiestään ylitarkastaja Chalmersia. Skinnerin ensiesiintyminen oli 1. tuotantokauden ensimmäisessä jaksossa ”Joulurauha”.


title: Seymour Skinner

text: "Simpsonien" hahmoista Skinnerillä on ollut sarjan aikana seitsemänneksi eniten dialogia.


title: Seymour Skinner

text: Seymour Skinner on Springfieldin ala-asteen rehtori. Hän on omistautunut työlleen ja uskoo naiivisti opiskelun ihanteisiin. Skinnerin harmiksi Springfieldin ala-aste on osavaltion surkeimpia ja köyhimpiä kouluja, eikä useimpia oppilaita kiinnosta oppiminen. Oppilaiden silmissä rehtori Skinner on pelkästään tylsistä asioista nauttiva huumorintajuton ja hyväuskoinen hölmö, jota on helppo jymäyttää. Varsinkin Bart Simpson pitää häntä arkkivihollisenaan ja onnistuu säännöllisesti nöyryyttämään häntä kepposillaan. Bart Simpsonin lisäksi Skinner joutuu jatkuvasti tarkkailemaan, mitä koulun muut retkut Nelson, Jimbo, Kearney ja Dolph puuhaavat.


title: Seymour Skinner

text: Skinner yrittää epätoivoisesti paikata koulun budjettia. Hän järjestää usein tapahtumia, joiden tarkoituksena on nyhtää oppilaiden vanhemmilta rahaa, ja saattaa kaunistella koetulostilastoja, jotta koulun rahoitusta ei leikattaisi. Skinner on erotettu rehtorin virasta kahdesti: 5. kauden jaksossa ”Ikävä rehtoria” koululla aiheutuneen onnettomuuden vuoksi ja 17. kauden jaksossa ”Tytöt tahtoo laskea” suututettuaan vanhemmat puheellaan. Hän sai kummallakin kerralla virkansa takaisin. Hänet oltiin erottamassa myös 8. kauden jaksossa ”Bart – luottohenkilö” kun hänen suhteensa alaiseen paljastui (ks. jäljempänä), mutta ero peruttiin.


title: Seymour Skinner

text: Skinnerin esimiehenä on ankara ylitarkastaja Chalmers, jolle hän joutuu vastaamaan kaikista koulussa tapahtuvista vastoinkäymisistä. Vaikka Skinner mielistelee Chalmersia niin paljon kuin ehtii, Chalmersilla on tapana puhutella häntä aina uhkaavasti huutamalla "SKINNER!!". Skinner yrittää selittää kaikki kiusalliset asiat aina parhain päin naurettavan epäuskottavilla hätävalheilla, jotka epäluuloiselta vaikuttava Chalmers useimmiten lopulta nielee. Esimerkiksi 7. kauden jaksossa ”22 tarinaa” Skinner salasi Chalmersin vierailun aikana talossaan syttyneen tulipalon väittämällä keittiöstä tulevan kajon aiheutuvan revontulista. Chalmers on kertonut Skinnerin käyvän hänen hermoilleen, ja on ainakin kerran antanut hänelle potkut. Toisaalta ylempien kouluviranomaisten huijaamisessa Skinner ja Chalmers ovat liittolaisia ja toisinaan heidän välillään vaikuttaa vallitsevan jonkinlainen ystävyys.


title: Seymour Skinner

text: Skinnerin ja hänen äitinsä suhde on hyvin epänormaali, sillä Agnes on äärimmäisen takertuva ja haukkuu ja vähättelee jatkuvasti poikaansa, kun taas Skinner tuntuu samanaikaisesti sekä rakastavan että vihaavan äitiään lähes patologisella tavalla. Skinner viettää pääosan vapaa-ajastaan yhdessä äitinsä kanssa ja eräiden jaksojen mukaan he jopa nukkuvat samassa sängyssä.


title: Seymour Skinner

text: Rehtori Skinner ja Bart Simpson ovat normaalisti toistensa luonnolliset viholliset, mutta he liittoutuivat 3. kauden jaksossa ”Kaksi uraa” ja Skinnerin jouduttua erotetuksi virastaan jaksossa ”Ikävä rehtoria” heistä tuli joksikin aikaa ystäviä. Alaisistaan Skinner kohtelee etenkin talonmies Willietä usein tylysti, joten kiivas Willie pääasiassa vihaa häntä.


title: Seymour Skinner

text: Skinner on tavoitellut suhdetta useiden naisten kanssa, mutta ongelmaksi on yleensä muodostunut hänen epänormaali äitisuhteensa. Pisin suhde Skinnerillä oli Bartin luokanopettajan Edna Krabappelin kanssa, alkaen jaksosta ”Bart – luottohenkilö”. Suhteesta ei lopulta tullut mitään, sillä Edna sai tarpeekseen siitä, että Seymour sotki äitinsä jokaiseen asiaan. 14. kauden jaksossa ”Se Edna” Skinner kosi Ednaa, joka vastasi myöntävästi, mutta suunnitellut häät menivät myttyyn 15. kauden jaksossa ”Pelkoa ja inhoa alttarilla” Skinnerin epäröinnin vuoksi ja lopulta Krabappel jätti Skinnerin kokonaan. Ennen Ednaa Skinner seurusteli myös Patty Bouvierin kanssa 2. kauden jaksossa ”Kunnon mies”, mutta Patty torjui hänen kosintansa. Skinner tapaili myös Bartin uutta opettajaa rouva Berreraa 27. kauden jaksossa ”Teinimutanttimaito”. Skinner oli omien sanojensa mukaan neitsyt ainakin vielä jakson ”Bart – luottohenkilö” tapahtumien aikana.


title: Seymour Skinner

text: Skinner vietti varhaiset vuotensa kersanttina Vietnamin sodassa ja oli monta vuotta Vietcongin sotavankina. Hänen sotavuosistaan on nähty eri jaksoissa useita lyhykäisiä takaumia. Skinnerillä on traumaattisia sotamuistoja, jotka usein liittyvät sotavankeuteen tai asetovereiden kuolemiin omituisilla tavoilla. Hän on myös edelleen katkera siitä, miten Vietnamin sodan veteraaneja kohdeltiin sodan jälkeen. Vaaratilanteissa hän kykenee toisinaan hyödyntämään armeijassa oppimiaan selviytymistaitoja. 7. kauden jakson ”Sotasaalis” mukaan Skinnerin isä Sheldon Skinner palveli toisessa maailmansodassa ja kuoli lauttaonnettomuudessa vuonna 1979.


title: Seymour Skinner

text: 5. kauden jakson ”Homerin kvartetti” mukaan Skinner kuului 1980-luvulla lyhytaikaisesti Homer Simpsonin, Barney Gumblen ja Apun kanssa Alaäänet ("The Be Sharps") -nimiseen parturikvartettiyhtyeeseen. 21. kauden jakson ”Häirikkö nro 1” mukaan Skinner oli alkujaan rento ja vapaamielinen rehtori, mutta jouduttuaan vuosia sitten erään oppilaan erityisen häijyn pilan uhriksi hänestä tuli tiukka ja armoton sääntöjen valvomisessa. 18. kauden jakson "Marge miesten hommissa" perusteella Skinner on allerginen maapähkinälle.


title: Seymour Skinner

text: 9. tuotantokauden jaksossa "Rehtorin kahdet kasvot" paljastettiin, että Skinner olisi oikeasti huijari Armin Tamzarian, joka varasti nykyisen nimensä sodassa kadonneelta kersantiltaan, jonka hän luuli olevan kuollut. Oikea Skinner ei ollutkaan kuollut, mutta jakson lopussa oikeus määrää rehtorin käyttämään nimeä Seymour Skinner. Näin ollen hänen tunnetut sukulaisensa eivät olekaan hänen oikeita sukulaisiaan. Seymour kertoi myös olleensa ennen moottoripyörähuligaani. Oikea Skinner lähetettiin junalla pois sidottuna avoimessa puunkuljetusvaunussa olleeseen tuoliin.


title: Seymour Skinner

text: Tamzarian-paljastukseen ei yleensä ole viitattu myöhemmissä "Simpsonien" jaksoissa, paitsi joskus ironisena metahuumorina sellaisissa jaksoissa, joissa on ollut jokin vastaava sarjan jatkuvuutta rikkova paljastus tai muutos – kun Skinner huomauttaa Simpsonien kissan vaihtumiseen liittyvästä epäloogisuudesta 15. kauden jakson ”Robotti-Homer” lopussa, Lisa Simpson kutsuu häntä rehtori Tamzarianiksi. Toisaalta useissa myöhemmissä jaksoissa on ollut Tamzarian-oletuksen kanssa ristiriidassa olevia takaumia Skinnerin lapsuudesta, esimerkiksi 21. kauden jaksossa ”Kurvailua curling-kentällä” hänet näytettiin takaumassa jopa syntymättömänä vauvana Agnesin kohdussa.


title: Luettelo rikosoikeudellisen vastuun ikärajoista eri maissa

text: Tämä on luettelo rikosoikeudellisen vastuun ikärajoista eri maissa.


title: Aurora (Colorado)

text: Aurora on Yhdysvaltain keskilännessä sijaitsevan Coloradon osavaltion kolmanneksi suurin kaupunki. Sen pinta-ala on 369,7 km² (vettä 0,2 km²) ja asukasluku 323 348 (2009). Asukkaista 69 % on valkoisia ja 13,5 % mustia, lisäksi 20 %:lla asukkaista on latinoverta. Kaupunki on perustettu vuonna 1891, silloin sen nimenä oli Fletcher. Kaupungin nimi vaihdettiin Auroraksi vuonna 1907.


title: Nissan Cedric

text: Nissan Cedric (tunnetaan maailmalla myös nimellä Gloria) on ollut Nissanin lippulaiva aina 60-luvulta alkaen. Viimeinen Suomeen tuotu korimalli oli Y30 ja tuotanto jatkui aina Y34-korimalliin saakka.


title: Nissan Cedric

text: Ensimmäinen Cedric oli 30-sarja. Se esiteltiin vuonna 1960 ja sitä valmistettiin vuoteen 1961 asti. Siinä oli 1488 cc (1.5l) G-sarjan nelisylinterinen rivimoottori, joka tuotti tehoa 71 hevosvoimaa. Lisäksi oli saatavana lisävarusteena 1883 cc (1.9l) H-sarjan nelisylinterinen rivimoottori, joka tuotti tehoa 95 hevosvoimaa. Nelivaihteinen manuaalivaihteisto oli vakiovaruste. Ensimmäisessä Cedricissä oli kahdet etuvalot maskin molemmin puolin.


title: Nissan Cedric

text: 30-sarjan Cedricin etuvalot olivat erilaiset kuin 30-sarjan, mutta moottorivaihtoehdot olivat samat. Vuonna 1964 31-sarjalainen sai uuden kojelaudan, uuden latausgeneraattorin ja uuden käynnistysmoottorin.


title: Nissan Cedric

text: Lisäksi oli erikoisempi Cedric Special -malli, jota valmistettiin vuosina 1963-1965. Se on pitkällä akselivälillä varustettu versio Cedricistä. Siinä on 2,9 litrainen (2825 cc) K-sarjan kuusisylinterinen rivimoottori, joka tuottaa tehoa 118 hevosvoimaa.


title: Nissan Cedric

text: 130 Cedricin kori oli kovasti Pininfarinan suunnittelemien Datsun-mallien kaltainen. Korimallit 4D-Sedan ja 5D-Wagon. Suomessa nimillä PersonalSix (2000 bens) tai Diesel (2200). Cedric Specialin seuraajaksi esiteltiin kokonaan oma President-malli (H150), sen moottorivaihtoehdot olivat kuusisylinterinen H30 ja Y40 V8.


title: Nissan Cedric

text: Moottorivaihtoehdot:


title: Nissan Cedric

text: 230-sarja tuli myyntiin helmikuussa vuonna 1971. Sen myyntinimestä poistettiin Cedric-sana useimmilla vientimarkkinoilla ja autoja kutsuttiin nyt nimillä 200C, 220C, 240C ja 260C. Prince-organisaation kautta myytiin myös Gloria-mallia, jossa on hieman erilainen koristelu. Uutuutena tuli myös kaksiovinen coupé-malli.


title: Nissan Cedric

text: Myös 330-sarjan Cedriceissä ei käytetty Cedric-nimeä, vaan autot olivat nimeeltään 200C, 220C, 260C, 280C ja Gloria. Nyt 4D-Sedan, 5D-Wagon ja 2D-coupén lisäksi myös neliovinen hardtop.


title: Nissan Cedric

text: Amerikkalaishenkinen muotoilu ei herättänyt kunnioitusta isojen autojen käyttäjien keskuudessa Suomessa, mutta ne, jotka eivät välittäneet ympäristön reaktioista, saivat rahallaan paljon autoa.


title: Nissan Cedric

text:
430-sarjaan kuului vain yksi malli, 280C. Moottorina oli 2,8-litrainen L28 kuusisylinterinen OHC-rivimoottori, joka sai polttoaineen suihkutusjärjestelmän vuonna 1982, tai 2,8-litrainen LD28 dieselkäyttöinen kuusisylinterinen OHC-rivimoottori. Korimalleista poistui coupé-malli.
430-sarjaan kuuluvat myös 4-ovinen HT- ja farmarimallit.


title: Nissan Cedric

text: Y30 on viimeinen Suomeen tuotu Cedric-malli ja sen moottoreina toimivat 3,0-litrainen (2960 cc) VG30E V6-moottori sekä 2,8-litrainen LD28 dieselmoottori.


title: Nissan Cedric

text: Y31 oli saatavana sedan- ja hardtop-versioina. Sedan-versio muotoiltiin uudelleen Y32-version tullessa myyntiin ja sitä on edelleen saatavana Japanissa taksi- ja vuokra-automarkkinoilla.


title: Nissan Cedric

text: Y32:ssa oli saatavana sekä SOHC- että DOHC-moottoreilla varustettuja versioita VG-sarjan V6-moottorista.


title: Nissan Cedric

text: Moottorivaihtoehdot:Y33:ssa Cedriciin tulivat uudet VQ-sarjan moottorit.


title: Aga Khan IV

text:
Aga Khan IV (oikealta nimeltään Shah Karim Al Hussein), (persiaksi: شاه کریم حسینی، آقاخان چهارم, urduksi: شاه کریم حسینی، آقاخان چهارم) (s. 13. joulukuuta 1936, Geneve, Sveitsi) on ismailiittišiiamuslimien nizari-lahkon 49. hengellinen johtaja (Aga Khan) eli imaami vuodesta 1957 . Hän nousi valtaan 20-vuotiaana isoisänsä Aga Khan III seuraajana. Häntä pidetään profeetta Muhammadin jälkeläisenä 49:nnessä polvessa, Muhammadin tyttären Fatiman ja tämän aviomiehen Alin kautta. Aga Khan IV on yksi maailman varakkaimmista henkilöistä.
Aga Khan IV syntyi prinssi Aly Khanin ja tämän englantilaissyntyinen vaimon Joan Barbara Yarde-Bullerin poikana Genevessä, vietti varhaislapsuutensa Nairobissa, Keniassa ja opiskeli Sveitsissä ja Yhdysvalloissa. Hän valmistui Harvardin yliopistosta 1959 pääaineenaan islamin historia. Aga Khanin vanhemmat erosivat vuonna 1949, ja isä Aly Khan nai amerikkalaisen näyttelijän Rita Hayworthin. Aga Khanilla on suvussaan iranilais-italialaista ja englantilaista verenperintöä.


title: Aga Khan IV

text: Aga Khan IV on Britannian kansalainen ja asuu Gouvieux’ssä Pariisin pohjoispuolella. Hänen tiedetään olevan kiinnostunut hevosurheilusta.


title: Aga Khan IV

text:
Aga Khan nai englantilaisen mallin Sarah Frances (Sally) Croker-Poolen 22. lokakuuta 1969, kotonaan Pariisissa. He erosivat vuonna 1995.
Aga Khanilla on kolme lasta avioliitostaan Croker-Poolen kanssa: Aga Khanin toinen vaimo on saksalaissyntyinen Gabriele Thyssen, joka kuuluu Thyssenin teollisuussukuun. Hänellä on yksi lapsi avioliitostaan Thyssenin kanssa: prinssi Aly Muhammad Aga Khan (s. 7. maaliskuuta 2000).


title: L’Abidjanaise

text: L’Abidjanaise (”Abidjanilainen”) on Norsunluurannikon tasavallan kansallislaulu. Laulu on saanut nimensä maan entisestä pääkaupungista, Abidjanista. Laulu on otettu käyttöön vuonna 1960, ja se säilytti asemansa, vaikka pääkaupunkina nykyään onkin Yamoussoukro.


title: L’Abidjanaise

text: "L’Abidjanaisen" sävelsivät Pierre Pango ja Pierre-Marie Coty. Laulua pidettiin pitkään Mathieu Ekran sanoittamana, mutta vuonna 2010 emerituspiispa Pierre-Marie Coty ilmoittautui oikeaksi sanoittajaksi.


title: Rationalist International

text: Rationalist International on järjestö, joka puolustaa rationalismin aatteellisia kantoja.


title: Rationalist International

text: Rationalismin kannattajat määrittelevät kantansa asenteeksi, joka hyväksyy järjen ensisijaisuuden sekä pyrkii luomaan filosofian ja etiikan järjestelmän, joka on kokemusperäisesti todennettavissa sekä riippumaton sattumanvaraisista auktoriteeteista ja ennakkoluuloista.


title: Rationalist International

text: Rationalistit puolustavat järkiperäistä lähestymistapaa inhimillisiin ongelmiin, ehdottavat järkiperäisiä vaihtoehtoja uskonnollisten dogmien tilalle, puolustavat ajatuksenvapautta ja kansalaisoikeuksia ja toimivat politiikan, yhteiskunnan ja kasvatuksen sekularisoimisen puolesta (ks. sekulaarihumanismi). Rationalistit vastustavat taikauskoa, pyrkivät edistämään avointa ja oikeudenmukaista yhteiskuntaa, tukevat tieteellistä menetelmää sekä ottavat huomioon myös tunteiden ja mielikuvituksen tärkeyden.


title: Rationalist International

text: Rationalist International perustettiin joulukuussa 1995 ensimmäisen kansainvälisen rationalistikonferenssin aikana New Delhissä 28 maasta kotoisin olevien edustajien voimin. Sanal Edamarukusta, silloisesta Intian rationalistiyhdistyksen pääsihteeristä tuli uuden kansainvälisen järjestön ensimmäinen puheenjohtaja.


title: Rationalist International

text: Tammikuussa 2000 Rationalist International järjesti toisen kansainvälisen konferenssin Trivandrumissa Keralassa. Paul Kurtz (Center for Inquiryn perustaja, Yhdysvallat) sai kokouksen aikana ensimmäisen kansainvälisen rationalistipalkinnon.


title: Rationalist International

text: Kolmas kansainvälinen rationalistikonferenssi pidettiin New Delhissä vuonna 2002. Jim Herrick (Rationalist Press Associationin johtaja, Iso-Britannia) sai toisen kansainvälisen rationalistipalkinnon.


title: Rationalist International

text: Rationalist Internationalin kunniajäseniin kuuluvat: tri Pieter Admiraal (Alankomaat), professori Mike Archer (Australia), Katsuaki Asai (Japani), edesmennyt sir Hermann Bondi (Iso-Britannia), professori Colin Blakemore (Iso-Britannia), edesmennyt professori Vern Bullough (Yhdysvallat), tri Bill Cooke (Uusi-Seelanti), tri Helena Cronin (Iso-Britannia), professori Richard Dawkins (Iso-Britannia), Joseph Edamaraku (Intia), Jan Loeb Eisler (Yhdysvallat), professori Antony Flew (Iso-Britannia), Tom Flynn (USA), Jim Herrick (Iso-Britannia), Christopher Hitchens (USA), Ellen Johnson (USA), professori Paul Kurtz (Yhdysvallat), Lavanam (Intia), tri Richard Leakey (Kenia), Iain Middleton (Uusi-Seelanti), tri Henry Morgentaler (Canada), tri Taslima Nasrin (Bangladesh), Steinar Nilsen (Norja), professori Jean-Claude Pecker (Ranska), James Randi (Yhdysvallat), professori Ajoy Roy (Bangladesh), tri Younus Shaikh (Pakistan), edesmennyt tri G. N. Jyoti Shankar (Yhdysvallat), Barbara Smoker (Iso-Britannia), Richard Stallman (Yhdysvallat), professori Rob Tielman (Alankomaat), David Tribe (Australia), K. Veeramani (Intia), Bary Williams (Australia), professori Richard Wiseman (Iso-Britannia) sekä professori Lewis Wolpert (Iso-Britannia).


title: Rationalist International

text: Rationalist Internationalin internet-pohjaisilla uutiskirjeillä on laaja levikki ympäri maailman. Tiedotteet ovat saatavilla englanniksi, suomeksi, ranskaksi, saksaksi ja espanjaksi.


title: Michael Mann (elokuvaohjaaja)

text: Michael Kenneth Mann (s. 5. helmikuuta 1943 Chicago, Illinois, USA) on yhdysvaltalainen elokuvaohjaaja, -käsikirjoittaja ja -tuottaja.


title: Michael Mann (elokuvaohjaaja)

text: Mann opiskeli Wisconsinin yliopistossa vuoteen 1965 asti ja suoritti sitten tutkinnon Lontoon kansainvälisessä elokuvakoulussa 1967. Hän vietti valmistumisensa jälkeen seitsemän vuotta Isossa-Britanniassa ja muutti sitten takaisin Yhdysvaltoihin. Aluksi hän kirjoitti televisiosarjoihin kuten "Vega$" ja "Starsky and Hutch". Mannin ensimmäinen pitkä elokuva oli televisioelokuva "Veren maku suussa" ("The Jericho Mile", 1979). Nykyään hänen tunnetuin televisiosarjansa on "Miami Vice", jonka tuottajana hän toimi.


title: Michael Mann (elokuvaohjaaja)

text: Mannin elokuvia on tullut verrattain harvakseltaan muutaman vuoden välein. Elokuvat ovat olleet huolellisia töitä ja useimmat niistä ovat hyvinkin arvostettuja kuten "Viimeinen mohikaani" ("The Last of the Mohicans", 1992), "Heat – ajojahti" (1995) ja "Collateral – väärä aika, väärä paikka" (2004).


title: Kulluna lil-watan lil-ula lil-alam

text: Kulluna lil-watan lil-ula lil-alam (”Me kaikki! Isänmaamme, lippumme ja kunniamme puolesta!”) on Libanonin kansallislaulu. Sen on sanoittanut Rachid Nakhlé ja säveltänyt Wadih Sabra. Laulu on esitetty ensi kerran julkisesti 1927.


title: Jalasjärven lukio

text: Jalasjärven lukio on Jalasjärvellä Valtatie 3:n varrella sijaitseva lukio. Jalasjärven lukio on osa Jalasjärven koulukeskusta, jossa toimii myös peruskoulu (luokat 1–9).


title: Jalasjärven lukio

text:
Jalasjärven lukiossa opiskelee 110-120 opiskelijaa ja työskentelee 15 opettajaa (2017).
Jalasjärven lukio kuuluu EP:n Opinlakeusverkostoon.


title: Jalasjärven lukio

text: Jalasjärven lukio on luokaton lukio, joten sen voi suorittaa 2–4 vuodessa. Suurin osa opiskelijoista suorittaa opinnot perinteisesti kolmessa vuodessa.


title: Jalasjärven lukio

text: Opiskelija päättää itse, mitä kursseja hän suorittaa lukuvuoden aikana, joten kokonaiskurssimäärä (vähintään 75 kurssia) kerääntyy koko lukioajalta.


title: Jalasjärven lukio

text: Jalasjärven lukiossa on yhdeksän luokkatilaa. Yksi luokkatiloista, opintoaula, toimii opiskelijoiden käytössä mm. verkko-opiskelutilana ja kirjastona. Opintoaula valmistui vuonna 2006.Lisäksi lukio käyttää yläkoulun tiloja, erityisesti musiikkiluokkaa ja liikuntasalia.


title: Jalasjärven lukio

text: Vuodesta 2016 koulutuksen järjestäjänä on toiminut Kurikan kaupunki, koska kuntaliitos toteutui 1.1.2016.


title: Jalasjärven lukio

text: Lukion rehtorit:


title: Jalasjärven lukio

text: 2014- "Jouko Peltonen"


title: Jalasjärven lukio

text: 2009-2014 "Minna Vanhamäki"


title: Jalasjärven lukio

text: 1995-2009 "Juhani Hämeenniemi"


title: Jalasjärven lukio

text: 1969-1994 "Martti Heikkilä"


title: Jalasjärven lukio

text: 1960-1969 "Rauha Erjala"


title: Jalasjärven lukio

text: Opiskelijamääräkehitys


title: Jalasjärven lukio

text: - epäviralliset luvut:


title: Jalasjärven lukio

text: lv. Kaikki opiskelijat:


title: Jalasjärven lukio

text: 2017- 2018: 112


title: Jalasjärven lukio

text: 2016 - 2017: 115


title: Jalasjärven lukio

text: 2015 - 2016: 116


title: Jalasjärven lukio

text: 2014 -2015: 104


title: Fjodor Abramov

text: Fjodor Aleksandrovitš Abramov (; 29. helmikuuta 1920 Verkola lähellä Arkangelia – 14. toukokuuta 1983 Leningrad) oli venäläinen kirjailija ja kirjallisuuskriitikko. Hänen työnsä keskittyi venäläisen talonpoikaisluokan kurjien olojen kuvaamiseen. Hän oli kotoisin Arkangelin läheltä, ja kuvasi teoksissaan nimenomaan pohjoisen ankaria oloja.


title: Fjodor Abramov

text: Neuvostoaikoina Abramovia rangaistiin useasti valtion politiikan vastaisesta kirjoittelusta. Osa 1960-luvulla kirjoitetuista teoksista julkaistiin vasta glasnostin aikana 1980-luvulla. Nykyisin häntä pidetään "Venäjän uuskonservatiivisen filosofian perustajana".


title: Fjodor Abramov

text: Time-lehdessä ilmestyi vuonna 1963 arvostelu, jossa verrattiin Aleksandr Solženitsynin teoksia muihin venäläisiin, ja todettiin Abramovin olevan kirjoittajana poliittisesti rohkea mutta kaunokirjallisesti tylsä.


title: Fjodor Abramov

text: Suomennokset ilmestyneet tekijänimellä Fedor Abramov.


title: Akun tehdas (albumi)

text: Akun tehdas on suomalaisen rockyhtyeen Eppu Normaalin kolmas albumi vuodelta 1980. Levyn on tuottanut yhtyeen kitaristi/säveltäjä/sanoittaja Mikko Syrjä.


title: Akun tehdas (albumi)

text:
Albumi sisältää klassikoiksi muodostautuneet kappaleet ”Suomi-ilmiö”, ”Akun tehdas” ja ”Puhtoinen lähiöni”. Albumi muutti yhtyeen suuntaa punkista uuden aallon musiikkiin.
Levyn nimi juontuu Creedence Clearwater Revival -yhtyeen levystä "Cosmo's Factory", joka oli myös nimetty yhtyeen rumpalin mukaan. Myös kansikuva on saanut kyseisestä levystä vaikutteita.


title: Akun tehdas (albumi)

text: Akun tehdas -nimen käytöstä on käyty oikeutta, ja Eppu Normaali on todettu nimen haltijaksi.


title: Akun tehdas (albumi)

text: Single ”Puhtoinen lähiöni” löytyy myös himmeällä kannella. Kannen kuvauksissa testattiin uutta kuvaustekniikkaa, joka ei onnistunut, ja kuvan ääriviivat erottuivat vain himmeästi. Vuoden 2003 sinkkuboksissa on kyseinen single juuri tällä himmeällä kannella.


title: Aleksandr Pavlov

text: Aleksandr Pavlov (s. 9. heinäkuuta 1973) on valkovenäläinen kreikkalais-roomalaisen tyylin painija.


title: Aleksandr Pavlov

text: Pavlov on 154 senttimetriä pitkä ja painaa 57 kilogrammaa. Seuratasolla hän edustaa Profsojuz Grodnoa. Hän on saavuttanut hopeaa olympia-, EM- ja MM-kisoista.


title: Gustavo Santaolalla

text: Gustavo Santaolalla (s. 1952 El Palomar, Argentiina) on argentiinalainen kahdesti Oscarilla palkittu muusikko, tuottaja ja säveltäjä, jonka musiikkityyli yhdistelee usein rockin, soulin, sekä Latinalaisen Amerikan ja Afrikan kansanmusiikin aineksia.


title: Gustavo Santaolalla

text: Santaolallan musiikkiura alkoi vuonna 1967 hänen ollessaan 16-vuotias, kun hän oli perustamassa Arco Iris -nimistä yhtyettä, joka oli ensimmäisiä rockin ja Latinalaisen Amerikan kansanmusiikin yhdistäviä yhtyeitä. Hän kuitenkin jätti yhtyeen vuonna 1975.


title: Gustavo Santaolalla

text: Vuotta myöhemmin Santaolalla kokosi Soluna-nimisen yhtyeen, jossa hän soitti yhdessä pianistin, laulaja Alejandro Lernerin ja silloisen tyttöystävänsä Monica Campinsin kanssa. Yhtye levytti ainoan albuminsa "Energia Natural" vuonna 1977. Santaolalla lähti Los Angelesiin, jossa hän omaksui rock and rollin, ja soitti Wet Picnic -yhtyeessä.


title: Gustavo Santaolalla

text: Santaolalla on levyttänyt kolme albumia sooloartistina. Hänen ensimmäinen levynsä "Santaolalla" (1982) yhdisteli 1980-luvun tyyliä rockiin. Toinen albumi "Gas" julkaistiin vuonna 1995, ja viimeisin albumi "Ronroco" vuonna 1998.


title: Gustavo Santaolalla

text: 1990-luvun lopulla Santaolalla alkoi keskittyä elokuvamusiikkiin. Hän teki musiikkia esimerkiksi elokuviin "Amores perros", "21 grammaa", "Moottoripyöräpäiväkirja" ja "Babel". Hänen tunnetuin tuotoksensa on vuonna 2005 ilmestyneen elokuvan "Brokeback Mountain" musiikki, josta hän sai Oscar-palkinnon. Elokuvan soundtrackiltä löytyvä kappale "A Love That Will Never Grow Old" voitti myös parhaan kappaleen Golden Globen. Santaolalla nappasi toisen Oscar-voittonsa loppuvuodesta 2006 ilmestyneen "Babel"-elokuvan musiikista.


title: Unescon hyvän tahdon lähettiläs

text: UNESCOn hyvän tahdon lähettiläät ovat julkisuuden henkilöitä, jotka käyttävät lahjojaan tai kuuluisuuttaan levittämään sanaa Yhdistyneiden kansakuntien kasvatus-, tiede- ja kulttuurijärjestön eli Unescon tavoitteista. Alla joitakin lähettiläitä ja projekteja, joita he erityisesti tukevat


title: New Haven

text: New Haven on kaupunki Connecticutin osavaltiossa Yhdysvalloissa. Puritaanit perustivat paikalle siirtokunnan vuonna 1638. Kaupunki tunnetaan etenkin Yalen yliopiston kotipaikkakuntana. Vuoden 2010 väestönlaskennan mukaan New Havenin asukasluku oli 129 779.


title: New Haven

text: New Haven sijaitsee Connecticutin osavaltion eteläosassa New Havenin lahdella Long Island Sound -estuaarin rannikolla. Kaupungin kautta mereen laskee kolme jokea, Quinnipiac, Mill ja West. Long Island Sound vaikuttaa paikalliseen säähän. Talvet alueella ovat tyypillisesti lauhkeita ja lumensadanta sisämaata vähäisempää. Kesät ovat kuumia ja kosteita.


title: New Haven

text: New Havenin siirtokunnan perustivat John Davenportin johtamat puritaanisiirtolaiset Englannista vuonna 1638. Paikan nimi oli alun perin Quinnipiac paikallisen intiaaniheimon mukaan. Nykyisen nimensä New Haven sai vuonna 1640. Siirtokunnan kasvaessa sen asukkaat perustivat uusia asutuksia ympäröivälle seudulle. New Haven oli oma itsenäinen siirtokuntansa vuoteen 1664 saakka, jolloin se liitettiin Connecticutin siirtokuntaan kostona suojapaikan antamisesta kuningas Kaarle I:n kuolemaan tuominneille tuomareille. Vuosien 1701 ja 1873 välillä New Haven oli kuitenkin siirtokunnan toinen pääkaupunki, kunnes Hartfordista tuli lopulta ainut pääkaupunki. New Haven kukoisti kaupalla Länsi-Intian kanssa ja Yalen yliopisto siirtyi kaupunkiin vuonna 1716. Brittijoukot polttivat New Havenin Yhdysvaltain vapaussodan aikana ja vuonna 1784 se sai kaupungin oikeudet. New Haven alkoi myös teollistua. Eli Whitney keksi cotton gin -koneen ja Charles Goodyear vulkanoidun kumin. Paikallisilla tehtailla valmistettiin Winchester-kiväärejä, pianoja, kelloja ja polkupyöriä. Teollistumista vauhditti vuonna 1839 kaupunkiin vedetty rautatie. Ennen Yhdysvaltain sisällissotaa New Haven oli tärkeä orjuuden vastustajien keskus.


title: New Haven

text: New Havenin keskustaa alettiin uudistaa 1950-luvun lopulla ja New Haven oli yksi ensimmäisistä vastaavanlaisen hankkeen aloittaneista kaupungeista Yhdysvalloissa. Kaupungin vähemmistöihin kuuluneet asukkaat kokivat kuitenkin jääneensä kehityksestä paitsi ja vuonna 1967 tilanne johti mellakoihin. Uudistuksia jatkettiin tästä huolimatta ja esimerkiksi Wooster Squaren entinen slummialue muutettiin kauppa- ja teollisuusalueeksi. Eri kaupunginosien uudistustyöt ovat jatkuneet 2000-luvulla. Ongelmia ei ole kuitenkaan täysin ratkaistu, vaan keskustaa ovat vaivanneet korkea rikollisuusaste ja huumeiden käyttö.


title: New Haven

text: New Havenin historiallisesti tärkeä teollisuus on edelleen merkittävä osa kaupungin taloutta. Sen rinnalle on kuitenkin noussut muita talouden osa-alueita, kuten terveydenhuolto, sekä liike- ja finanssiala. Suurin osa paikallisista on työllistynyt nykyisin palvelualalle. Myös Yalen yliopistolla on merkittävä osuus kaupungin talouden kannalta. Yliopistolla on kymmeniätuhansia opiskelijoita ja tuhansia työntekijöitä.


title: New Haven

text: Kotitalouksien keskimääräiset vuosittaiset ansiot New Havenissä aikavälillä 2012–2016 olivat 38 126 USD ja henkilöä kohden 23 976 USD. 26,1 % väestöstä eli köyhyysrajan alapuolella.


title: New Haven

text: New Havenin asukasluku oli vuoden 2010 väestönlaskennan mukaan 129 779 ja vuoden 2017 arvion mukaan 131 014. Kaupungin asukkaista 42,9 % oli taustaltaan valkoisia, 34,3 % afroamerikkalaisia, 28,6 % latinoja mistä tahansa rodusta ja 4,7 % aasialaisia. 33,7 % kaupungin asukkaista puhui kotonaan jotakin muuta kieltä kuin englantia ja 16,2 % kaupungin asukkaista oli syntynyt ulkomailla.


title: UNICEFin hyvän tahdon lähettiläs

text: UNICEFin hyvän tahdon lähettiläät ovat julkisuuden henkilöitä, jotka pyrkivät levittämään sanaa Yhdistyneiden kansakuntien lastenapujärjestö Unicefin tavoitteista.


title: UNICEFin hyvän tahdon lähettiläs

text:
Yhdysvaltalainen näyttelijä Danny Kaye oli lähettiläänä vuosikymmeniä. Hän sai myöhemmin muutaman seuraajan, ja 1990-luvulta alkaen lähettiläitä on nimetty useisiin maihin alueellista toimintaa varten.
Lähde


title: UNICEFin hyvän tahdon lähettiläs

text: Lähde


title: Viimeinen mohikaani (vuoden 1992 elokuva)

text: Viimeinen mohikaani ("The Last of the Mohicans") on Michael Mannin ohjaama yhdysvaltalainen elokuva vuodelta 1992. Se perustuu James Fenimore Cooperin romaaniin "Viimeinen mohikaani" ja erityisesti sen aiempaan elokuvasovitukseen vuodelta 1936. Elokuvan tarina sijoittuu vuoteen 1757 ja Ranskan ja Ison-Britannian väliseen sotaan (osa seitsenvuotista sotaa) Pohjois-Amerikassa.


text: Elokuva kertoo viimeisestä mohikaaniheimon jäsenestä, Chingachgookista, hänen pojastaan Uncasista sekä erityisesti Chingachgookin ottopojasta Haukansilmästä. Nämä kolme sekaantuvat sotaan ja brittiläisen everstin tyttäriin, Cora ja Alice Munroon.


text: "Video-oppaassa" vuodelta 1994 Bello Romano kutsuu elokuvaa klassisen tarinan ”massiiviseksi, visuaalisesti upeaksi, hätkähdyttävän väkivaltaiseksi ja viihdyttävän toiminnalliseksi” modernisoinniksi ja antaa sille neljä tähteä viidestä, mikä vastaa sanallista arviota ”erinomainen”. "VideoHound’s Golden Movie Retriever" antaa kolme tähteä neljästä samankaltaisin perusteluin.


title: Jeremy Wariner

text: Jeremy Wariner (s. 31. tammikuuta 1984 Irving, Teksas, Yhdysvallat) on yhdysvaltalainen pikajuoksija ja olympiavoittaja. Warinerin päälaji on 400 metrin juoksu.


title: Jeremy Wariner

text: 2004 Ateenan olympialaisissa Wariner voitti olympiakultaa 400 metrillä ja pitkässä viestissä. Samoilta matkoilta hän saavutti kultaa myös 2005 Helsingin MM-kisoista sekä Osakan MM-kisoissa 2007. Osakassa hän voitti 400 metrin maailmanmestaruuden uudella ennätysajallaan 43,45. Berliinin MM-kisoissa 2009 Wariner saavutti 400 metrillä toisen sijan ajalla 44,60 ja kuului pitkässä viestissä Yhdysvaltojen voittajajoukkueeseen.


title: Jeremy Wariner

text: Wariner oli käytännössä lyömätön 400 metrin matkalla Ateenan kisojen jälkeen. Vasta vuonna 2008 LaShawn Merritt pystyi voittamaan hänet kolmesti kesäkaudella. Wariner joutui nöyrtymään Merrittille myös olympiafinaalissa Pekingissä. Myöhemmin Merritt on jäänyt kiinni kiellettyjen aineiden käytöstä.


title: Jeremy Wariner

text: Wariner käyttää aurinkolaseja päässään aina juostessaan, vaikka kilpailu käytäisiin iltahämärässä. Wariner on 188 cm pitkä ja painaa 67 kg. Wariner on kilpaillut myös 200 metrillä, jossa hänen ennätyksensä on 20,19.


title: Jeremy Wariner

text: Warineria valmentaa Clyde Hart ja hänen managerinaan toimii 400 metrin entinen maailmanennätysmies Michael Johnson, jota Clyde Hart on myös valmentanut. Vuonna 2008 Warineria valmensi Michael Ford, kun Hartin ja Warinerin yhteistyö katkesi taloudelliseen erimielisyyksiin vuoden 2008 alussa. Hart ja Wariner aloittivat yhteistyön uudelleen vuonna 2009.


title: Jeremy Wariner

text: Wariner sijoittui vuoden 2012 Yhdysvaltain olympiakarsinnoissa 400 metrin juoksun kuudenneksi, ja hänet on nimetty Yhdysvaltain 4×400 metrin olympiaviestijoukkueeseen..


title: Hail Grenada

text: Hail Grenada ("Terve, Grenade!") on ollut Grenadan kansallislaulu aina maan itsenäistymisestä vuonna 1974. Laulun on sanoittanut Irva Merle Baptiste ja säveltänyt Louis Arnold Masanto.


title: Ruth Ann Minner

text: Ruth Ann Minner (s. 17. tammikuuta 1935) on Yhdysvaltain demokraattisen puolueen poliitikko ja Delawaren osavaltion entinen kuvernööri. Hänet valittiin osavaltion ensimmäiseksi naiskuvernööriksi vuonna 2000 ja hän aloitti ensimmäisen kautensa 16. tammikuuta 2001. Hän toimi tehtävässä kaksi kautta, 20. tammikuuta 2009 asti, ja häntä seurasi Jack Markell. Ennen kuvernööriyttä Minner toimi vuosina 1975–1983 Delawaren edustajainhuoneen jäsenenä, 1983–1993 osavaltion senaatin jäsenenä ja 1993–2001 Delawaren varakuvernöörinä. Minner on leski ja hänellä on kolme lasta.


title: Luluanluba

text: Luluanluba on bantukieli, jota puhutaan Itä- ja Länsi-Kasain maakunnissa Kongon demokraattisen tasavallan keskiosassa. Luluanluba on yksi Kongon neljästä kansallisesta kielestä, joilla annetaan opetusta peruskoulussa.


title: Luluanluba

text: Luluanluban aakkosiin sisältyvät seuraavat kirjaimet: A B C D E F G H I J K L M N O P S Sh T U V W Y Z.


title: Luluanluba

text: Suomen kielestä eroavien kirjainten ääntämys: C = [tʃ], J = [ʒ], SH = [ʃ], W = [w], Y = [j] ja Z = [z]. L-kirjaimen ääntämys vaihtelee L:n ja R:n välillä.


title: Luluanluba

text: Luluanluban kirjoittamiseen on vakiintunut kaksi erilaista tapaa. Lähetyssaarnaajien luomassa oikeinkirjoituksessa C:n sijasta kirjoitetaan TSH, W muuttuu konsonantin jälkeen U:ksi ja Y muuttuu I:ksi. Kielitieteellisessä kirjoitustavassa näitä muutoksia ei tapahdu.


title: Luluanluba

text: Itä- ja Länsi-Kasain murteet poikkeavat toisistaan huomattavasti sekä ääntämyksen että sanaston osalta. Lännen [p] äännetään idässä [h], kuten sanoissa lupemba/luhemba (eräs maalaji) ja Lupatapata/Luhatahata (eräs kaupunki). Maniokin lehtiä kutsutaan lännessä nimellä "matamba" ja idässä nimellä "kaleji". Muitakin eroja löytyy.


title: Bahrainona

text: Baḥraynunā ("Meidän Bahrainimme") oli Bahrainin kansallislaulu maan itsenäistymisestä 1971 aina vuoteen 2002, jolloin maan hallitsija Hamad bin Isa al-Khalifa julisti itsensä kuninkaaksi ja maansa kuningaskunnaksi. Samalla kansallislaulun sanat muutettiin uutta tilannetta vastaavaksi. Sitä vastoin laulun sävel jäi ennalleen. Laulun alkuperäiset sanat kirjoitti Mohamed Sudqi Ayyash. Laulun säveltäjä on tuntematon.


title: Suomen pienviljelijäin puolue

text: Suomen pienviljelijäin puolue (SPP) oli 1929 perustettu vähäosaisten talonpoikien etupuolue. SPP yhdistyi 1936 kahden muun pienpuolueen kanssa muodostaen Pienviljelijäin ja maalaiskansan puolueen.


title: Suomen pienviljelijäin puolue

text: SPP perustettiin Tampereella 12. toukokuuta 1929 pidetyssä kokouksessa. Jo alkuvuodesta oli perustettu "Suomen pienviljelijä"-lehti, jossa uutta puoluetta hahmoteltiin. Perustamista aikaisti eduskunnan hajottaminen huhtikuussa. Puheenjohtajaksi valittiin lehteäkin päätoimittanut Eino Yliruusi Ikaalisista. SPP ei saanut kansanedustajia ensimmäisellä yrittämällä vaaleissa 1929, mutta puolue nousi eduskuntaan seuraavan vuoden vaaleissa.


title: Suomen pienviljelijäin puolue

text: SPP kritisoi perustettaessaan etenkin Maalaisliittoa ja Suomen sosialidemokraattista puoluetta pienviljelijöiden asioiden unohtamisesta. Puolueen ohjelma oli populistinen ja osin radikaali. Talousohjelmassa SPP kannatti vasemmiston perinteisesti suosimia keinoja ja jäsenistössä eli vahvana niin sanottu "herraviha", mutta monet puolueen kannattajat olivat arvoissaan varsin konservatiivisia. Vuonna 1930 puolueessa vaadittiin kommunismin hävittämistä maasta ja SPP:n ainoa kansanedustaja äänesti "kommunistilakien" hyväksymisen puolesta.


title: Suomen pienviljelijäin puolue

text: Puolueeseen liittyi myös vasemmistotaustaisia pienviljelijöitä ja nämä toivotettiinkin tervetulleiksi. Tämä suuntaus ja radikaalit puheet saivat monet syyttämään SPP:tä kommunistien ja venäläisten kätyreiksi. Mitään suurta vaikutusta ei kommunisteilla kuitenkaan puolueen toimintaan ollut ja Suomen kommunistisen puolueen (SKP) asenne sitä kohtaan pysyi kielteisenä 1930-luvun alun. Joitakin SPP:n osastoista, joita sillä oli yli 200, kieltäydyttiin hyväksymästä yhdistysrekisteriin kommunistilakeihin vedoten.


title: Suomen pienviljelijäin puolue

text: Vuodesta 1933 oli eduskunnassa myös kilpaileva pienviljelijäpuolue Kansanpuolue (KP). SPP ja KP neuvottelivat yhdistymisestä pitkään ja hartaasti ennen vuoden 1936 vaaleja, mutta päätyivät lopulta erillisiin listoihin, mikä johti molemminpuolisiin menetyksiin. Tappiot antoivat yhdistymishankkeelle uutta puhtia ja se toteutui loppuvuodesta 1936. Uuden puolueen nimeksi päätettiin antaa Pienviljelijäin ja maalaiskansan puolue. Mukana perustamisessa oli SPP:n ja KP:n lisäksi Pulatoimikuntien keskustoimikunta.


title: Udzima wa ya Masiwa

text: ”Udzima wa ya Masiwa” (”Suurten saarien liitto”) on Komorien kansallislaulu. Laulu otettiin käyttöön maan itsenäistyessä 1978. Sen on sanoittanut Said Hachim Sidi Abderemane, joka myös sävelsi musiikin yhdessä Kamildine Abdallahin kanssa. Laulusta on olemassa shimasiwan- ja ranskankieliset versiot.


title: Udzima wa ya Masiwa

text:
I béramu isi pépéza
i nadi ukombozi piya
i daula ivénuha
tasiba bu ya i dini voya trangaya hunu Komoriya
Narikéni na mahaba ya huveindza ya masiwa


title: Udzima wa ya Masiwa

text:
yatruwasiwa Komoro damu ndzima
wasiwa Komoro dini ndzima
Ya masiwa radzali wa
ya masiwa yarileya
Mola né ari sayidiya
Narikéni ha niya
riveindzé uwataniya
Mahaba ya dine na duniya.
I béraba ya huveindzar ya masiwa.


title: Udzima wa ya Masiwa

text:
mu isi pépéza
rang mwési sita wa Zuiye
i daula ivénuha
zisiwa zatru zi pangwi ha
Maoré na Nzuani, Mwalina Ngaziya
Narikéni na mahaba.


title: Udzima wa ya Masiwa

text:
Au faîte le Drapeau flotte
Apelle a là Liberté totale.
La nation apparaît,
Force d'une meme religion au sein des Comores.
Vivons dans l'amour rèciproque dans nos îles.


title: Udzima wa ya Masiwa

text:
Les Comoriens issue de même sang,
Nous embrassons la même idéologie réligieuse.
Les îles où nous somme nés!!
Les îles qui nous ont prodigués la bonne éducation.
Dieu ya apporté son aide.
Conservons notre unité pour l'amour de la patrie,
Amour pour la réligion
Et pour l'évolution.


title: Udzima wa ya Masiwa

text:
Au faîte le Drapeau flotte
Depuis le 6 du mois de Juillet
La nation apparaît,
Les îles devenues souveraines;
Maore - N'Dzouani - Mouwali - et N'Gazidja.
Gardons notre amour pour les îles.


title: Udzima wa ya Masiwa

text:
The flag is flying,
Announcing complete independence;
The nation rises up
Because of the faith we have
In this our Comoria.


title: Udzima wa ya Masiwa

text:
Let us always have devotion
To love our Great Islands.
We Comorians are of one blood,
We Comorians are of one faith.


title: Udzima wa ya Masiwa

text:
On these Islands we were born,
These Islands brought us up.
May God always help us;
Let us always have the firm resolve
To love our fatherland,
Love our religion and the world.


title: Udzima wa ya Masiwa

text:
The flag is flying.
From the Sixth of July
The Nation rises up;
Our Islands are lined up.
Maori and Anzuan, Moheli and Comore,
Let us always have devotion
To love our Great Islands.


title: Lake Worth

text: Lake Worth on kaupunki eteläisessä Floridassa, Yhdysvalloissa. Kaupunki kuuluu Palm Beachin piirikuntaan. Lake Worthin pinta-ala on 16,7 km² (vettä 2,1 km²) ja asukasluku 35 975 vuonna 2009. Vuonna 2000 asukasluku oli 35 133 ja vuonna 1990 28 564. Asukkaista 65 % on valkoisia, 19 % mustia ja 30 % latinoperäisiä. Kaupungissa järjestetään joka vuosi Finlandia-viikko suuren suomalaisväestön kunniaksi.


title: Lake Worth

text: Lake Worthin alueella on myös Yhdysvaltojen epävirallisesti suurin suomalaisyhteisö. Noin kolme prosenttia kaupungin asukkaista puhuu äidinkielenään suomea.


title: Alan Jones

text: Alan Stanley 'AJ' Jones (s. 2. marraskuuta 1946 Melbourne, Victoria, Australia) on viimeisin australialainen Formula 1 -luokan maailmanmestari kaudelta 1980.


title: Alan Jones

text: Jones aloitti kilpa-ajamisen nuorena kartingissa, josta siirtyi mestarina 15-vuotiaana Mini-kilpailuihin sekä Formula 2 Cooper -sarjaan. Jonesin isä Stan Jones oli ajanut jo 1950-60-luvuilla Australian ja Oseanian kilpailuja (ensimmäinen australialaisen voitto kotimaan ulkopuolella), mikä innosti Alania tulemaan yhtä hyväksi kuin hän oli ollut. Jonesin perhe joutui kuitenkin taloudellisiin vaikeuksiin ja Alan päätti muuttaa ajokaverin Brian McGuiren kanssa työn ja kilpa-ajojen perässä ulkomaille 1960-70-luvuilla, jolloin he rahoittivat Formula 3 -ajonsa autokaupoilla. Myös isä-Stan muutti myöhemmin Alanin perässä Englantiin tukeakseen poikaansa kilpa-ajoissa, mutta kuoli vuonna 1973 ennen kuin näki poikansa ensimmäisen voiton Silverstonen F3-kilpailussa (voittoseppele kuljetettiin isän arkussa Australiaan). Jones sijoittui toiseksi samalla kaudella ja kilpakuljettaja Harry Stiller sai hänet siirrettyä Formula Atlantic -sarjaan kaudeksi 1975.


title: Alan Jones

text: Jones sai kaudeksi 1975 ajopaikan aluksi Heskethiltä, mutta päätti kautensa Hill-tallissa, jonka autolla hän oli parhaimmillaan viides Saksan GP:ssä. Kaudeksi 1976 John Surtees palkkasi Jonesin kilpakuljettajaksi, ja vaikka hänen parhaimmat tuloksensa olivat toinen sija Race of Champions -kilpailussa sekä neljäs sija Japanin osakilpailussa, hän ajautui riitoihin tallinjohdon kanssa ja erotettiin kauden lopuksi.


title: Alan Jones

text: Kaudeksi 1977 Jones sai yllättäen paikan Shadow -tallista, kun tallin kilpakuljettaja Tom Pryce menehtyi Etelä-Afrikan GP:ssä. Hän ajoi yllätysvoittoon neljännestätoista lähtöruudusta päihittäen Niki Laudan Itävallan GP:ssä. Kilpailun voittajaa juhlittiin erikoisella tavalla, koska kukaan ei uskonut kenenkään muun kuin Laudan voittavan, minkä seurauksena kisajärjestäjillä ei ollut Australian kansallislaulun musiikkia mukana, jolloin hänen kunniakseen soitettiin "Paljon onnea vaan" -kappale ()


title: Alan Jones

text: Jonesin saavutukset havaittiin myös Ferrari -tallissa, mutta he valitsivatkin kuljettajakseen Gilles Villeneuven, minkä seurauksena Jones siirtyi alkuvaikeuksista kärsineeseen Williamsille. Hän voitti mestaruuden Patrick Headin suunnittelemalla Williams-tallin autolla vuonna 1980. Jones voitti mestaruuskaudellaan viisi osakilpailua. Jo edellisellä kaudella hän oli sijoittunut sarjassa kolmannelle tilalle voittaen neljä osakilpailua.


title: Alan Jones

text: Myös kaudella 1981 Jonesilla oli mahdollisuus voittaa mestaruus, mutta auton luotettavuus ja tallitoveri Carlos Reutemannin haluttomuus alistua tallin kakkoskuljettajaksi estivät kaksoismestaruuden ja mestaruuden päätymisen Nelson Piquet'lle. Kauden 1981 päätteeksi Jones vetäytyi F1-ympyröistä, mutta saatiin houkuteltua rahalla Arrows-talliin ajamaan Yhdysvaltain Long Beachin GP 1983, vaikka kärsi ylipainosta ja jalkavammasta. Vuonna 1984 hän ajoi Le Mansin 24 tunnin ajoja yhdessä Vern Schuppanin ja Jean-Pierre Jarierin kanssa sijoittuen kuudenneksi. Ison rahan houkuttelemana Jones kilpaili jälleen kaudella 1985 Lola-Hart -tallissa heikohkolla menestyksellä, eikä kausi 1986 ollut lainkaan sen parempi, joten Jones vetäytyi kauden jälkeen lopullisesti F1-kilparadoilta. Hän ajoi myös sarjan ulkopuolisissa osakilpailuissa uransa aikana.


title: Alan Jones

text: Jones siirtyi F1-uransa jälkeen ajamaan Australian Super Car ja Touring Car sarjoihin, joissa hän on voittanut, mm. vuoden 1993 James Hardien 12 tunnin ajon sekä vuoden 1995 Winfield Triple Challengen.


title: Idris I

text: Idris I (Mohammed Saied Idris as-Senussi; 12. maaliskuuta 1889 – 25. toukokuuta 1983) oli ainoa Libyan kuningas 1951–1969. Hän oli senusien suufiveljeskunnan perustajan Muhammad ibn Ali as-Senussiin (1787–1859) pojanpoika ja yksi senusien johtajista.


title: Idris I

text: Hän peri isoisänsä aseman ja ennen ensimmäistä maailmansotaa britit tunnustivat hänet Kyrenaikan emiiriksi, minkä myös italialaiset tunnustivat 1920. Idris ponnisteli neuvotellakseen maankunnalleen itsenäisyyden. Vuonna 1922 Italia aloitti kuitenkin sodan ja Idris pakeni Egyptiin, josta käsin senusit kävivät sissisotaa italialaisia vastaan. Vuonna 1942 hän palasi Libyaan brittijoukkojen mukana ja muodosti hallituksen.


title: Idris I

text: Kun Rommelin johtamat saksalaisetkin voitettiin, Idris palasi pääkaupunkiinsa Bengasiin. Hänet kutsuttiin myös Tripolitanian emiiriksi, mistä alkoi nykyisen Libyan yhdistäminen. Idris neuvotteli brittien ja YK:n kanssa maan itsenäisyydestä, joka tunnustettiin 24. joulukuuta 1951 ja Idris julistettiin Libyan kuninkaaksi.


title: Idris I

text: Arabinationalistien pettymykseksi Idris piti yllä läheisiä suhteita Britanniaan ja Yhdysvaltoihin, jopa silloin kun britit hyökkäsivät Egyptiin vuoden 1956 Suezin kriisissä. Uhan hänen asemalleen tuotti kyvyttömyys saada miespuolista jälkeläistä kruununperijäksi. Libyan talous kuitenkin kukoisti öljykenttien ja amerikkalaisten sotilastukikohtien ansiosta.


title: Idris I

text: Kuninkaan vanhetessa hänen terveytensä alkoi rapistua. 1. syyskuuta 1969, kun hän oli Turkissa hoidossa, Libyan armeija syrjäytti hänet eversti Muammar Gaddafin johdolla verettömässä vallankaappauksessa. Idris luopui kruunusta, jolloin hänen seuraajakseen tuli automaattisesti perijä Sayyid Hasan ar-Rida al-Mahdi as-Sanussi mutta vain päivän ajaksi, kun Libya julistettiin tasavallaksi.


title: Idris I

text: Idris lähti Turkista vuokraamallaan laivalla Kreikkaan ja asettui lopulta asumaan Egyptiin. Hän kuoli Kairossa 1983. Idris on haudattu Medinaan, Saudi-Arabiaan.


title: Augusta (Georgia)

text: Augusta on eteläisessä Yhdysvalloissa sijaitsevan Georgian osavaltion toiseksi suurin kaupunki. Sen pinta-ala on 851 km² (vettä 11 km²) ja asukasluku 195 182 (). Asukkaista 45,5 % on valkoisia ja 50 % mustia. Kaupunki on perustettu vuonna 1733 ja oli osavaltion pääkaupunki vuosina 1777–1868.


title: DJ Proteus

text: Harri Andersson eli Proteus (s. 1977) on maailmanlaajuisesti tunnettu suomalainen DJ ja tuottaja. Hän soittaa raskasta konemusiikkia yhdistäen eri tyylilajeja, kuten hard NRG, industrial, industrial metal, hardcore, hardstyle, hard trance ja psytrance. Proteus on yksi Suomen menestyneimmistä DJ:istä. Hänet tunnetaan erityisesti energisistä lavaesiintymisistään. Hän on muun muassa voittanut arvostetun, Hard dance Awardseissa jaettavan "Best Hard Dance DJ" -tittelin vuosina 2004 ja 2005 ja ollut arvostetulla DJ Mag's Top 100 -listalla sijoilla 90 (2004) ja 93 (2005).


title: DJ Proteus

text: Proteus aloitti soittamisen yksityisissä bileissä 1990-luvun alkupuolella, jolloin hard NRG- ja hard trance -tyylinen konemusiikki oli vasta rantautunut Suomeen ja oli erittäin harvinaista konemusiikkitapahtumissa. Tämän vuoksi Proteus ryhtyi kumppaneineen järjestämään omia rankan konemusiikin undergroundbileitään.


title: DJ Proteus

text: Proteus kumppaneineen oli avainasemassa luomassa rankemman konemusiikin kulttuuria Suomeen. Vuosina 1998–2005 Proteus sai vankan kannattajajoukon ja soitti Suomessa kaikilla merkittävillä klubeilla ja tapahtumissa, kuten Säde, Laserpoint, Rush, Labyrinth, Hallmark, Millennium, Fantasy, Storm, Vertigo, Pacifique, Trancehouse meets Lab-4, Celebration Generation, Reactor, Turbulence ja Koneisto.


title: DJ Proteus

text: Proteuksen suurimpia saavutuksia ovat kaksi peräkkäistä "Best Hard Dance DJ" -titteliä vuosilta 2004 ja 2005. Asiasta ovat äänestäneet klubbaajat ympäri maapallon. Hän ohitti monia nimekkäitä DJ:itä, kuten Lisa Lashesin ja Yoji Biomehanikan.


title: DJ Proteus

text: Urallaan Proteus on soittanut muun muassa Suomessa, Isossa-Britanniassa, Hollannissa, Australiassa, Japanissa, Sveitsissä, Saksassa, Ruotsissa, Puolassa, Malesiassa, Venäjällä, Ukrainassa ja Virossa sekä järjestänyt kumppaneineen Säde-, Superstition-, Hellfire Club- ja Torture Torstai -nimisiä konemusiikkitapahtumia Helsingissä. Hän on myös järjestänyt yhteistyökumppaneineen industrial-musiikkiin panostavia tapahtumia Inferno ja Graveyard Party sekä maanalaista Tuska-fetissitapahtumaa.


title: DJ Proteus

text: Nykyisin Proteus on keskittynyt myös musiikin tuottamiseen. Oman tuotantonsa lisäksi hän on työstänyt remixejä mm. suomalaisille yhtyeille, kuten Apocalyptica, Turmion Kätilöt, Black Light Discipline, Stereo Junks ja Kuroshio Current. Hänellä on myös oma Dark Side -radio-ohjelmansa Basso Radiossa.


title: Ajman

text: Ajman () on Arabiemiirikuntien pienin emiirikunta. Se on kooltaan 260 neliökilometriä ja sen pääkaupunki on Ajmān. Vuonna 1980 sen asukasluku oli vain 36 100, mutta se sittemmin voimakkaasti kasvanut, ja vuonna 2003 emiraatissa arvioitiin olevan 235 000 asukasta.


title: Ajman

text: Emiirikuntaa hallitsee šeikki Humaid bin Rashid Al Nuaimi.


title: Columbus (Georgia)

text: Columbus on kaupunki Yhdysvaltojen eteläosassa sijaitsevassa Georgian osavaltiossa, lähellä Georgian ja Alabaman rajaa. Kaupungin pinta-ala on 572,4 km², josta vettä on 12,3 km². Vuonna kaupungin asukasluku oli 185 721. Asukkaista 50,5% on valkoisia, 44% mustia ja 4,5% latinoja. Kaupunki on perustettu vuonna 1828.


title: Savannah

text: Savannah on kaupunki Yhdysvaltojen Georgian osavaltiossa Atlantin valtameren rannikolla Savannah-joen suulla. Kaupunki on perustettu vuonna 1733 ja monet sen historiallisista rakennuksista on entisöity, jälleenrakennettu ja suojeltu. Savannahin asukasluku oli vuoden 2010 väestönlaskennan mukaan 136 286 ja suuremman metropolialueen 347 611.


title: Savannah

text: Savannah sijaitsee Savannah-joen suulla Georgian osavaltion kaakkoisosassa Chathamin piirikunnassa lähellä Etelä-Carolinan rajaa. Alue on Atlantin valtameren vastaista rannikkotasankoa. Pohjoisessa on soista ja matalaa aluetta ja maa kohoaa kohti etelää ja länttä. Muutamia kilometrejä Savannah-jokea ylävirtaan sijaitsee Savannah National Wildlife Refuge. Meren rannikolla sijaitsevat puoelstaan Tybee- ja Wassaw Wildlife Refuge.


title: Savannah

text: Ilmasto alueella on subtrooppinen. Sää on kuuma ja kostea lähes koko vuoden ympäri. Iltapäiväsateet ovat tyypillisiä kesäpäiville ja talvisin saattaa tulla joitakin lumisateita.


title: Savannah

text: Savannahin nimen alkuperästä on useampia eri versioita. Nimen sanotaan juontuneen joko "sawana"-nimisistä intiaaneista tai shawneen kielen nimestä Savannah-joelle. Savannah perustettiin 12. helmikuuta 1733, kun englantilainen James E. Oglethorpe johti paikalle 114 siirtolaisen joukon Englannin Gravesendistä. Georgiasta tehtiin brittiläisen Amerikan 13. siirtokunta. Siirtokunta perustettiin puskuriksi Espanjan Floridaa vastaan. Monet ensimmäisistä siirtolaisista olivat köyhiä ja Oglethorpe kielsi siirtokunnastaan katoliset, orjat, alkoholin ja lakimiehet. Oglethorpe suunnitteli myös Savannahin ruutukaavan mukaisen kaavoituksen. Paikka olikin ensimmäinen kaupunkisuunnitelman mukaisesti rakennettu kaupunki. Alkuperäiseen kaavaan kuului kaikkiaan 24 aukiota, joita oli tarkoitus käyttää kaupunkilaisten kokoamisessa espanjalaisten tai merirosvojen hyökkäyksiä vastaan. Uuteen kaupunkiin muutti sittemmin siirtolaisia eri puolilta maailmaa. Hieman ennen Yhdysvaltojen vapaussotaa sen asukasluku oli noin 3 000, mikä teki siitä maan 20. suurimman kaupungin. Paikka oli myös tärkeä satama, jonka kautta vietiin maataloustuotteita Englantiin.


title: Savannah

text: Britit ja kapinalliset taistelivat kaupungin omistuksesta vapaussodan aikana. Se jäi ensin kapinallisten käsiin, mutta britit jälleenvaltasivat sen vuonna 1778. Kapinalliset yrittibvät turhaan vallata kaupungin takaisin vuonna 1779. Kuitenkin lopulta vuonna 1782 britit palasivat englantiin hyläten kaupungin kapinallisille. Sittemmin se toimi Georgian siirtokunnan pääkaupunkina sodan loppuun saakka vuonna 1783. Kaupungin ympäristön huomattavat riisiviljelmät hylättiin suuren keltakuume-epidemian aikana vuonna 1820. Riisin sijaan alettiin vilejllä puuvillaa. Savannahin puuvillapörssistä tuli huomattava tekijä maailman puuvillamarkkinoilla. Eli Whitney oli keksinyt cotton ginin Savannahissa vuonna 1793. Vuonna 1819 "SS Savannah" oli puolestaan ensimmäinen valtameren ylittänyt höyrylaiva sen purjehtiessa Savannahista Englannin Liverpooliin. Savannahissa vuonna 1834 valmistunut "SS John Randolph" oli puolestaan ensimmäinen kokonaan raudasta valmistettu alus.


title: Savannah

text: Yhdysvaltain sisällissodan sytyttyä Pohjoisvaltiot saarsivat kaupungin mereltä. Etelävaltioiden jäätyä tappiolle kaupungin asukkaat antautuivat William T. Shermanin joukoille vuonna 1864. Toiveena oli monien muiden kaupunkien kaltaiselta tuholta säilyminen, mutta vallanvaihdos johti silti laajamittaisiin hävitystöihin. Kaupungin historiallisia kohteita entisöitiin 1900-luvun alussa. Vuonna 1912 savannahilainen Juliette Gordon Low perusti ensimmäisen tyttöpartion. Elpyminen ja jälleenrakentaminen taantui ensimmäisen maailmansodan jälkeen, jolloin puuvillakärsäkkäät aiheuttivat laajoja tuhoja alueen puuvillatiloilla. Vuonna 1955 perustettu "Historic Savannah Foundation" alkoi ajaa keskustan historiallisten rakennusten entisöintiä ja lopulta monet rakennukset suojeltiin. Kaupungista tehtiin National Historic Landmark vuonna 1966 ja kaupungin historialliseen osaan kuuluu nykyisin yli 2 300 arkkitehtuurillisesti tai historiallisesti merkittävää rakennusta. Turismin merkitys alkoi kasvaa 1980- ja 1990-luvuilla ja siihen liittyen kaupungin merenrantaan suuria rakennushankkeita.


title: Savannah

text: Savannahin nykyisiin teollisuudenaloihin lukeutuvat esimerkiksi paperi-, elintarivke-, kemikaali-, lentokone- ja telakkateollisuus. Kaupungin satamalla on huomattava merkitys koko Kaakkois-Yhdysvaltojen alueen teollisuudelle. Savannahin satama kuuluu maan suurimpien konttisatamien joukkoon. Huomattava merkitys kaupungin talouden kannalta on myös asevoimilla. 3. jalkaväkidivisioonan tukikohta Fort Stewart sijaitsee muutaman kymmenen kilometrin päässä kaupungista. Itse kaupungissa sijtisee Hunter Army Airfield. Kaikkiaan tukikohdat työllistävät tuhansia paikallisia. Turismilla on ollut aksvava merkitys ja matkailijoita vetävät kaupunkiin esimerkiksi sen historiallinen alue.


title: Savannah

text: Kotitalouksien keskimääräiset vuosittaiset ansiot Savannahissa aikavälillä 2012–2016 olivat 39 386 Yhdysvaltain dollaria ja henkilöä kohden 22 497 dollaria. 24 % väestöstä eli köyhyysrajan alapuolella.


title: Savannah

text: Savannahin asukasluku oli vuoden 2010 väestönlaskennan mukaan 136 286 ja vuoden 2017 arvion mukaan 146 444. Suuremman metropolialueen asukasluku oli vuonna 2010 347 611. Kaupungin asukkaista 39,1 % oli taustaltaan valkoisia (latinot pois lukien 36,2 %), 54.7 % afroamerikkalaisia, 0,2 % intiaaneja, 4,8 % latinoja mistä tahansa rodusta ja 2,2 % aasialaisia. 8,6 % kaupungin asukkaista puhui kotonaan jotakin muuta kieltä kuin englantia ja 5,6 % kaupungin asukkaista oli syntynyt ulkomailla.


title: Macon

text: Macon on kaupunki Yhdysvaltain eteläosassa sijaitsevassa Georgian osavaltiossa. Sen pinta-ala on 145,7 km² (vettä 1,2 km²) ja asukasluku 97 255 (). Asukkaista 35,5 % on valkoisia ja 62,5 % mustia. Kaupunki on perustettu vuonna 1823 ja sitä kutsutaan "Georgian sydämeksi", koska se sijaitsee lähellä osavaltion maantieteellistä keskipistettä.


title: Macon

text: Maconissa toimii noin 8 600 opiskelijan yksityinen Mercer University. Kaupungin muita korkeakouluja ovat Middle Georgia State University, Wesleyan College, Central Georgia Technical College. Maconissa on lisäksi sivukampukset Fort Valley State Universityllä, Georgia College & State Universityllä, Troy Universityllä, Virginia Collegella ja Miller-Motte Technical Collegella.


title: Sarjakuvakustantamo

text: Sarjakuvakustantamo on yritys, joka julkaisee ja tekee sarjakuvia. Ensimmäiset sarjakuvakustantamot perustettiin Yhdysvaltoihin 1930-luvun alussa. Samoihin aikoihin sarjakuvat alkoivat yleistyä sanomalehdissä ja niitä alettiin julkaista omina lehtinään. Varhaisia suuria sarjakuvakustantamoita jotka ovat edelleen toiminnassa olivat Timely Comics (nykyään Marvel Comics) ja DC Comics.


title: Sarjakuvakustantamo

text: Suomalaisista sarjakuvakustantamoista suurin on Sanoma-konsernin omistama Sanoma Magazines, joka julkaisee muun muassa Aku Ankka-lehteä. Toinen suuri Suomessa toimiva sarjakuvakustantaja on Egmont Kustannus, joka osti suomalaisen Semicin. Egmont julkaisee muun muassa Marvelin ja DC Comicsin lehtiä, Tex Willeriä ja Harald Hirmuista.


title: Todor Živkov

text: Todor Hristov Živkov (; 7. syyskuuta 1911 – 5. elokuuta 1998) oli Bulgarian johdossa 1954–1989. Hän oli Bulgarian kommunistisen puolueen johtaja 1954–1989 ja valtioneuvoston puhemies, maan valtionpäämies 1971–1989.


title: Todor Živkov

text: Živkov syntyi Pravetsin kylässä 60 kilometriä Sofiasta köyhään maanviljelijäperheeseen. Hän muutti nuorena Sofiaan etsimään töitä, kouluttautui kirjaltajaksi, omaksui marxismin ja liittyi 1928 laittoman Bulgarian kommunistisen puolueen nuorisojärjestöön ja puolueeseen 1933. Toisen maailmansodan aikana Živkov järjesti kansan vapautusarmeijan maan saksalaismiehittäjiä vastaan ja avusti puna-armeijaa sen saapuessa Bulgariaan syyskuussa 1944. Vuonna 1945 hän sai aseman Neuvostoliiton tukemassa uudessa hallituksessa ja kansanmilitian johdossa, jossa tehtävässä hän osallistui tuhansien kommunistien vastustajien pidätyksiin.


title: Todor Živkov

text: Vuonna 1949 hän sai keskuskomitean täysjäsenyyden, ja 1951 hänestä tuli puolueen politbyroon täysjäsen. Vuonna 1954 hän syrjäytti Nikita Hruštšovin tuella stalinisti Vălko Tšervenkovin puolueen johdosta. NKP:n 22. puoluekokouksen jälkeen Živkov onnistui lopulta syrjäyttämään Tšervenkovin vuonna 1961. Vuodet 1962–1971 hän oli pääministeri ja vuodesta 1971 valtioneuvoston puhemies. Živkov solmi suhteet Kreikan kanssa vuonna 1964. Živkov esti upseeriston ja puolueen jäsenien vallankaappausyrityksen keväällä 1965. Bulgaria sai runsaasti apua Neuvostoliitolta viisivuotissuunnitelmalle vuosiksi 1966–1970, ja siitä tuli tähän aikaan nopeimman taloudellisen kasvun maan sosialististen maiden joukossa.


title: Todor Živkov

text: Živkov kollektivisoi maatalouden ja korosti maanviljelyn koneistamista. Neuvostoliiton tuki auttoi maan teollistamisessa. Živkovin hallinto vähensi huomattavasti Tšervenkovin ajan vainoja, mutta vastusti suuria poliittisia tai taloudellisia muutoksia. Živkovin hallinnon alla kuitenkin kaikki uudistamisvaatimukset tukahdutettiin kovilla otteilla. Tuhansia henkilöitä oli vangittuna ympäri maata. Živkov oli tunnettu uskollisuudestaan Leonid Brežneville ja läheisestä liittolaisuudestaan Neuvostoliitoon kylmän sodan aikana.


title: Todor Živkov

text: 1960-luvun alussa hän ehdotti Bulgarian liittämistä osaksi Neuvostoliittoa sosialistisena neuvostotasavaltana, mutta ehdotus hylättiin.


title: Todor Živkov

text: Ulkopolitiikassa Živkov seurasi tarkasti ja uskollisesti Neuvostoliiton johtoa. Hän hyväksyi Hruštšovin destalinisaation, sekä Brežnevin johdon Hruštšovin syrjäyttämisen jälkeen. Hän lähetti Bulgarian joukot mukaan Tšekkoslovakian miehitykseen 1968. Bulgarian tiedustelupalvelua syytettiin vuoden 1981 kiusallisen puolalaisen paavi Johannes Paavali II:n murhayrityksen järjestämisestä. Sittemmin salamurhatun bulgarialaisen toisinajattelijan ja loikkari Georgi Markovin mukaan Živkov palveli Neuvostoliiton etuja paremmin kuin Neuvostoliiton johtajat itse. Živkov lisäsi maan riippuvuutta Neuvostoliitosta kulttuurin, armeijan ja talouden osalta, mikä viimein koitui hänen tappiokseen kun hän yritti vastustaa Mihail Gorbatšovin glasnostia ja perestroikaa.


title: Todor Živkov

text: Vuonna 1989 maa oli raskaissa veloissa. Välttääkseen huomion kiinnittymisen talouden ongelmiin Živkov korosti nationalististista politiikkaa ja kävi maan turkkilaista vähemmistöä vastaan. Talous romahti kun 300 000 bulgarianturkkilaista pakeni Turkkiin. Marraskuussa 1989 Živkovin syrjäyttivät muut politbyroon jäsenet ulkoministeri Petăr Mladenovin johdolla, josta tuli itse kommunistisen puolueen johtaja.


title: Todor Živkov

text: Živkov tunnettiin nepotismista. Siinä missä bulgarialaiset eivät saaneet matkustaa ulkomaille, Živkovin perhe teki matkoja etenkin länsimaihin. Živkov yritti saada lapsiaan mukaan puolueen hierarkiaan. Tyttärensä Ljudmilan miehestä Ivan Slavkovista tuli valtion television ja Bulgarian olympiakomitean johtaja. Poika Vladimir Živkov sen sijaan tunnettiin playboy-elämäntyylistään ja alkoholinkäytöstään, mikä esti hänen korottamisensa komsomolin johtoa korkeammalle. Hän osteli velaksi kalliita BMW- ja Mercedes-Benz-länsiautoja. Sukulaisille ja tuttaville järjestettiin ylellisiä kulutustavaroita ja ilmainen terveydenhoito. Živkov perusti kauppoja, joista puolueen virkailijat saattoivat ostaa länsivaluutoilla. Ravintola-, hotelli- ja yökerhoiltoja järjesteltiin ympäri maata puolueen virkailijoille. Zivkovilla oli monta huvilaa ympäri Bulgarian Mustanmeren rannikkoa.


title: Todor Živkov

text: Tytär Ljudmila pääsi politbyroohon ja kulttuuriministeriksi. Hän omaksui itämaista filosofiaa, harrasti mystiikkaa ja vegetarianismia marxismi-leninismin sijaan, mikä ei sopinut puolueen vanhalle kaartille. Ljudmila kuoli vuonna 1981 epäselvissä olosuhteissa 39-vuotiaana, mikä herätti Živkovin epäluulot tovereitaan kohtaan.


title: Todor Živkov

text: Vuonna 1990 Živkov sai syytteen erityisen törkeästä kansan omaisuuden kavaltamisesta. Syyskuussa 1992 hän sai seitsemän vuoden vankeustuomion vallan väärinkäytöstä ja valtion varojen kavaltamisesta, ja hänet tuomittiin noin miljardin dollarin korvauksiin. Hän ei istunut tuomiotaan vankilassa korkean ikänsä vuoksi. Tammikuussa 1993 häntä vastaan nostettiin syyte valtiopetokesta. Syytteen mukaan hän oli ehdottanut Bulgarian liittämistä Neuvostoliittoon.


title: Todor Živkov

text: Živkov kuoli 1998 keuhkokuumeeseen.


title: Fresno

text: Fresno on Yhdysvaltain länsirannikolla sijaitsevan Kalifornian osavaltion kuudenneksi suurin kaupunki (perustettu 1856). Sen pinta-ala on 271,4 km² (vettä 1,1 km²) ja asukasluku 479 918 (2009, metropolialueella asukkaita on noin miljoona). Kaupungin asukkaista 50 % on valkoisia, 40 % latinoja ja 8 % mustia (). Vuonna 2005 julkaistun taloustutkimuksen mukaan Fresnon kaupungissa köyhyys oli keskittyneintä koko Yhdysvalloissa, toisin sanoen rodulliset ja taloudelliset erot mukailivat toisiaan eniten. Nimi "Fresno" on espanjaa ja tarkoittaa saarnipuuta.


title: Fresno

text: Vuonna 2016 kaupungissa toimiva Kalifornian osavaltionyliopiston kampus valittiin maailman 20 lupaavimman joukkoon konsulttiyritys Firetailin raportissa yliopistoista, jotka voivat nousta maailman eliittiin vuoteen 2030 mennessä. (Suomesta listalle pääsi Lappeenrannan teknillinen yliopisto.)


title: Michael Dukakis

text: Michael Stanley Dukakis (s. 3. marraskuuta 1933 Brookline, Massachusetts) on yhdysvaltalainen demokraattipolitiikko, joka oli Massachusettsin kuvernööri vuosina 1975–1979 sekä 1983–1991 ja demokraattien ehdokas vuoden 1988 Yhdysvaltain presidentinvaalissa, jonka istuva varapresidentti George H. W. Bush kuitenkin voitti.


title: Michael Dukakis

text: Michael Dukakisin vanhemmat olivat kreikkalaisia siirtolaisia. Dukakis opiskeli lakia ja valmistui Harvardista vuonna 1960. Hän palveli armeijassa kaksi vuotta, suurimman osan ajasta Etelä-Koreassa.


title: Michael Dukakis

text: Dukakis oli ensin mukana kaupunkinsa Brooklinen politiikassa, ja vuonna 1962 hänet valittiin osavaltion parlamenttiin, jossa hän toimi neljä peräkkäistä kautta. Vuonna 1974 Dukakis valittiin Massachusettsin kuvernööriksi aikana, jolloin osavaltiota vaivasi alijäämä ja korkea työttömyys. Seuraavissa vaaleissa vuonna 1978 hän hävisi puolueensa esivaalit Edward Kingille, mutta vuonna 1982 hänet valittiin jälleen kuvernööriksi, kuten myös seuraavissa vaaleissa vuonna 1986.


title: Michael Dukakis

text: Vuoden 1988 presidentivaaleissa Dukakis valittiin demokraattipuolueen ehdokkaaksi. Vaalit olivat erityisen törkyiset. Bushin vaalikampanja hyökkäsi Dukakista vastaan: muun muassa hänen isäänmaallisuutensa kyseenalaistettiin ja hänen väitettiin suhtautuvan lepsusti rikollisuuteen. Dukakis myönsi myöhemmin, että oli virhe olla vastaamatta hyökkäyksiin.


title: Michael Dukakis

text: Dukakis ja hänen varapresidenttiehdokkaansa Lloyd Bentsen saivat 46 % äänistä ja vain 111 valitsijamiesääntä, kun Bush ja tämän varapresidenttiehdokas Dan Quayle saivat äänistä 54 % ja 426 valitsijamiesääntä.


title: Michael Dukakis

text: Dukakis tunnetaan liberaaleista (vasemmistolaisista) näkemyksistään, hän muun muassa vastustaa kuolemantuomiota, on jäsenenä American Civil Liberties Unionissa ja lupasi supistaa SDI-ohjelmaa.


title: Michael Dukakis

text: Kuvernöörinvirkansa jälkeen Dukakis on muun muassa ollut kansallisen junayhtiön Amtrakin johtokunnassa ja professorina Massachusettsin Northeastern Universityssa.


title: Michael Dukakis

text: Michael Dukakisilla on vaimonsa Katherine ”Kitty” Dukakisin kanssa kolme lasta. Heille syntyi myös vaikeasti vammainen lapsi, joka eli vain 20 minuuttia. Näyttelijä Olympia Dukakis on Michaelin Dukakisin serkku.


title: Sweet

text: Sweet (alun perin nimi kirjoitettiin yleisimmin muodossa The Sweet) on brittiläinen yhtye, joka oli suosituimmillaan 1970-luvulla. Yhtyeen tyyli vaihteli jo tuolloin purukumipopin, glam rockin, hard rockin ja aikuisrockin välillä. Sweetin tunnetuimpiin kappaleisiin lukeutuvat ”The Ballroom Blitz”, ”Fox on the Run”, ”Little Willy”, ”Blockbuster”, ”Poppa Joe”, ”Wig-Wam Bam” ja ”Love Is Like Oxygen”.


title: Sweet

text: Yhtye on yksi 1970-luvun menestyneimmistä. Se myi 1970-luvulla yli 50 miljoonaa äänitettä ja saavutti kotimaassaan Britanniassa seitsemäntoista top 50 -hittiä, joista yhteensä kymmenen nousi top 10:een.Väistö, Perttunen 2003, s.3. Yhdysvalloissa Sweet saavutti vuosina 1973–1978 neljä top 10 -hittisingleä. Suurinta suosiota Sweet nautti kuitenkin Manner-Euroopassa, etenkin Länsi-Saksassa, missä yhtyeellä oli kahdeksan ykköshittiä vuosina 1971–1975.Väistö & Perttunen 2003, s. 23. Sweet menestyi hyvin myös Suomessa 1970-luvulla: yhtye oli kolmanneksi suurin menestyjä single- ja albumimyynnissä edellään ainoastaan ABBA ja Boney M. Listaykkösiksi pääsivät debyyttialbumi "Funny Funny How Sweet Co-Co Can Be" ja single ”Poppa Joe”.Pennanen 2006: 278.


title: Sweet

text: Alkuperäinen Sweet hajosi vuonna 1981, mutta kolme vuotta myöhemmin kitaristi Andy Scott ja rumpali Mick Tucker perustivat Andy Scott’s Sweet -yhtyeen, joka on edelleen toiminnassa, tosin jälleen Sweet-nimellä. Scottin Sweet kiertää pääasiassa Euroopassa. Vuonna 2008 alkuperäisjäsen Steve Priest perusti oman Sweetinsä, joka esiintyy Yhdysvalloissa.


title: Sweet

text: Yhtye perustettiin 26. tammikuuta 1968 nimellä Sweetshop, tyylinään tuolloin suuressa suosiossa ollut purukumipop, muun muassa Ohio Express- ja The Archies -yhtyeiden innoittamana. Alkuperäiskokoonpanoon kuuluivat Brian Connolly (laulu), Mick Tucker (rummut), Steve Priest (basso, laulu) ja Frank Torpey (kitara). 22. toukokuuta yhtye lyhensi nimensä Sweetiksi ja teki Fontanalle singlen ”Slow Motion” ilman menestystä. Torpeyn lähdettyä yhtyeestä elokuussa 1968, tilalle otettiin Mick Stewart. Samalla Sweet vaihtoi levy-yhtiötä ja siirtyi Parlophonelle.Väistö, Perttunen 2003, s.10-14.


title: Sweet

text: Singlejä tehtiin lisää: ”The Lollipop Man” (1969), ”I’m on My Way” (1969), ”All You’ll Ever Get from Me” (1970) ja ”Get on the Line” (1970). Ne eivät kuitenkaan menestyneet, ja Mick Stewart erosi vuonna 1970.Väistö, Perttunen 2003, s.14-16.


title: Sweet

text: Yhtye jatkoi yrittämistä ja jäljelle jäänyt kolmikko otti yhteyttä vanhaan ystäväänsä, tuottaja Phil Wainmaniin, joka tutustutti jäsenet lauluntekijäkaksikko Nicky Chinniin ja Mike Chapmaniin, jotka ryhtyivät tekemään Sweetille kappaleita. Chinn ja Chapman työstivät hittejä myös muille artisteille ja heidän lauluntekotiimistään muodostui Abban ohella eräs 1970-luvun suurimmista liikeideoista musiikkibisneksessä. Muita Chinnin ja Chapmanin alaisia esittäjiä 1970-luvulla olivat Sweetin lisäksi esimerkiksi Mud- ja Smokie-yhtyeet sekä Suzi Quatro. Levytyssopimus saatiin RCA-yhtiöltä.Väistö & Perttunen 2003, s. 16.


title: Sweet

text: Chinnin ja Chapmanin ensimmäinen kappale Sweetille oli purukumipoppia edustanut ”Funny Funny” (1971), joka nousi Britanniassa 20 myydyimmän singlen joukkoon. Viidellä ensimmäisellä RCA:n julkaisemalla singlen a-puolella käytettiin rutinoituneita studiomuusikoita, Sweetin jäsenten ainoastaan laulaessa. Tuotantotiimin mielestä yhtye esitti kevyet popkappaleet liian raskaalla tyylillä, minkä lisäksi haluttiin säästää studiokustannuksissa, sillä kokeneet studiomuusikot saivat äänitettyä kappaleet Sweetin jäseniä nopeammin. Yhtye kuitenkin sai äänittää oman sävellyksen jokaisen singlen b-puolelle, jonka se myös soitti itse.


title: Sweet

text: Yhtye ei ollut vielä löytänyt uutta kitaristia Mick Stewartin lähdön jälkeen. Tätä puutetta tuli paikkaamaan hard rockia ihaileva Andy Scott. Hän oli työtön ja päätti liittyä purukumipop-yhtyeeseen.Väistö, Perttunen 2003, s.19. Seuraava single ”Co-Co” nousi Britanniassa listakakkoseksi. Sitä seurannut ”Alexander Graham Bell” erosi orkesterisovituksensa vuoksi kahdesta aiemmasta hittisinglestä ja menestyi selvästi heikommin. ”Co-Co”- ja ”Alexander Graham Bell” -singlejen välissä ilmestyi myös EMIn MFP-levymerkin julkaisema split-albumi "Gimme Dat Ding", jonka a-puolella on Sweetin ja b-puolella huumoriduo The Pipkinsin kappaleita. Sweetin kuusi esitystä ovat Parlophonelle levytettyjen kolmen singlen a- ja b-puolia.


title: Sweet

text: Ensimmäinen varsinainen albumi "Funny How Sweet Co-Co Can Be" (Britannian ulkopuolella "Funny Funny How Sweet Co-Co Can Be") julkaistiin loppuvuodesta 1971. Sillä on muun muassa hittisinglet ”Funny Funny” ja ”Co-Co”, yhtyeen omat sävellykset ”Honeysuckle Love”, ”Jeanie” ja ”Spotlight” sekä lainakappaleet ”Reflections” (The Supremes) ja ”Daydream” (The Lovin’ Spoonful). Yhtyeen ei juurikaan annettu soittaa itse, ja myös Connollyn laulusuorituksia tarkkailtiin. Suomessa debyyttialbumi nousi listaykköseksi kolmen viikon ajaksi helmikuussa 1972.


title: Sweet

text: Alkuvuodesta 1972 julkaistu ”Poppa Joe” nousi Britanniassa singlelistan sijalle 11 ja Suomessa listaykköseksi, ollen siellä vuoden myydyin single. Kappale oli suuri hitti ympäri Eurooppaa ja listan kärjessä ainakin kahdeksassa maassa.Väistö, Perttunen 2003, s.27. Kesällä julkaistu ”Little Willy” osoittautui myös hyvin suosituksi ja siitä tuli listasijoituksella mitattuna Sweetin suurin menestys Yhdysvalloissa, missä se nousi singlelistan kolmannelle sijalle vuotta myöhemmin 1973.


title: Sweet

text: Yhtye oli turhautunut siihen, ettei se saanut soittaa singlejen a-puolilla. He uhkasivat hajottaa yhtyeen ja perustaa sen uudelleen ilman avustajakaartia, mikäli eivät saisi jatkossa soittaa itse. Lopulta Chinnin ja Chapmanin oli pakko suostua vaatimukseen, mutta he kuitenkin jatkoivat kappaleiden säveltämistä ja sanoittamista. Single ”Wig-Wam Bam” nousi Britanniassa listan neljänneksi. Joulukuussa 1972 julkaistiin Euroopassa kokoelmalevy "The Sweet’s Biggest Hits", joka sisälsi kaikki siihenastiset singlehitit sekä muutaman kappaleen esikoisalbumilta.


title: Sweet

text: Vuonna 1972 Sweet teki myös ensimmäiset esiintymisensä Suomessa, ja yhtyeelle järjestettiin konsertteja esimerkiksi Ylivieskaan ja Tervolaan. Jotkut keikat jäivät kuitenkin toteutumatta.Pennanen 2006, s.13. "Suosikki"-nuortenlehti kirjoitti tapahtuneesta kriittisen artikkelin, ja yhtye pahoitteli tapahtunutta.Väistö, Perttunen 2003, s.30.


title: Sweet

text: Mike Chapman päätti ryhtyä kirjoittamaan yhtyeelle aiempaa rajumpia kappaleita, jolloin Sweetin musiikki alkoi hittienkin osalta siirtyä kohti hard rockia. Ensimmäinen esimerkki tästä oli vuoden 1973 alussa julkaistu ”Blockbuster”, joka nousi Britanniassa singlelistan kärkeen.Väistö, Perttunen 2003, s.31-32. Huhtikuussa julkaistu ”Hell Raiser” (sijoitus Britanniassa 2.) vei yhtyeen musiikkia entistä raskaampaan suuntaanVäistö, Perttunen 2003, s.33. ja ”The Ballroom Blitz”, joka on todennäköisesti yhtyeen tunnetuin kappale, ylsi Britanniassa listakakkoseksi.Väistö, Perttunen 2003, s.34. Samana vuonna julkaistiin myös Sweetin ensimmäinen albumi Yhdysvalloissa. Kyseinen Bell-yhtiön julkaisema "The Sweet featuring "Little Willy" & "Blockbuster"" oli eräänlainen kokoelmalevy vuosien 1971–1973 tuotannosta.Väistö, Perttunen 2003, s.35.


title: Sweet

text: Vuoden 1973 lopulla aloitettiin uuden albumin äänitykset työnimellä ”We’re revolting” (), mikä kuvasi Sweetin halua saada enemmän vastuuta teoksistaan ja tulla vakavasti otettavammaksi yhtyeeksi.Väistö, Perttunen 2003, s.36. The Whon Pete Townshend pyysi yhtyettä mukaan The Whon Amerikan-kiertueelle, mutta solisti Brian Connolly joutui pahoinpidellyksi vuoden lopulla. Connolly joutui sairaalaan useaksi viikoksi, menetti äänensä ja Amerikan-kiertue jouduttiin peruuttamaan. Yhtye kävi lähellä hajoamista, mutta kun tuli tieto, että Connolly saattaisi saada äänensä takaisin, muut jäsenet jatkoivat uuden albumin valmistelua ilman häntä.Väistö, Perttunen 2003, s.37-38.